**Peraturan HKBP Thn 2002**

**Daftar Isi**

PAMONAI

ATURAN: Ponggol Parjolo HATONTUAN UMUM

PONGGOL PADUAHON: GOAR, INGANAN, DOHOT PARJONGJONGNA

PONGGOL PATOLUHON: OJAKAN

PONGGOL PAOPATHON: PANINDANGION

PONGGOL PALIMAHON: PARSOMBAON TU DEBATA

PONGGOL PAONOMHON: OIKUMENE

PONGGOL PAPITUHON: SANGKAP DOHOT TUJUAN

PONGGOL PAUALUHON: ULAON

PONGGOL PASIAHON: ORGANISASI

PONGGOL PASAMPULUHON: HARUASON

PONGGOL PASAMPULUSADAHON: PARHALADO

PONGGOL PASAMPULUDUAHON: PARARTAON

PONGGOL PASAMPULUTOLUHON: PANUTUP

PARATURAN: PONGGOL PARJOLO HURIA Bindu 1-3

PARATURAN: PONGGOL PARJOLO HURIA Bindu 4

PARATURAN: PONGGOL PARJOLO HURIA Bindu 5

PONGGOL PADUAHON: RESORT

PONGGOL PATOLUHON: DISTRIK

PONGGOL PAOPATHON: HATOPAN Bindu 10-12

PONGGOL PAOPATHON: HATOPAN Bindu 13-15

PONGGOL PAOPATHON: HATOPAN Bindu 16-19

PONGGOL PAOPATHON: HATOPAN Bindu 20-22

PONGGOL PALIMAHON: ANGKA KOMISI DI HKBP

PONGGOL PAONOMHON: TOHONAN DI HKBP

**Daftar Isi**

**ATURAN DOHOT PARATURAN HURIA KRISTEN BATAK PROTESTAN (2002)**

**DAFTAR ISI**

**BAGIAN PARJOLO: PAMONAI**

**BAGIAN PADUAHON: ATURAN**

Ponggol I: Hatontuan Umum

Ponggol II: Goar, Inganan, dohot Parjongjongna

Ponggol III: Ojakan

Ponggol IV: Panindangion

Ponggol V: Parsombaon tu Debata

Ponggol VI: Oikumene

Ponggol VII: Sangkap Dohot Tujuan

Ponggol VIII: Ulaon

Ponggol IX: Organisasi

Ponggol X: Haruason

Ponggol XI: Parhalado

Ponggol XII: Parartaon

Ponggol XIII: Panutup

**BAGIAN PATOLUHON: PERATURAN**

Ponggol I : Huria

Ponggol II : Ressort

Ponggol III: Distrik

Ponggol IV : Hatopan

Ponggol V : Angka Komisi di HKBP

Ponggol VI : Tohonan di HKBP

Ponggol VII : Rapot di HKBP

Ponggol VIII : BAGAN ORGANISASI HKBP

**PAMONAI**

Mamungka sian taon 1861, i ma taon  
hajongjongan ni HKBP, sai maruba do Aturan Paraturan ala parubaan ni  
angka tingki na niadopan ni huria i di portibi on songon pamatang ni  
Kristus. Alai nang pe maruba Aturan Paraturan ni huria i, ianggo ojakan  
ni huria i, i ma Barita na Uli na tarsurat di Buku na Badia i tongtong  
do hot. Parubaan ni Aturan Peraturan i holan na paampithon dalan do i  
laho patulushon sitolu ulaon panjouon ni huria di tongatonga ni portibi  
on, asa boi marparbuehon angka parbue na dumenggan.

Angka parubaan na naeng adopan ni huria di abad pa-21-hon on, manang na  
ginoar milenium patoluhon tung andul do asing sian angka tingki na  
salpu. Parhasak ni galumbang informasi dohot globalisasi na lam gogo  
jala doras mambahen masa angka parubaan na mansai hatop dibagasan  
parngoluon ni jolma marsadasada, parngoluon parsaripeon, parngoluon  
marmasyarakat, marbangso, dohot marnegara, jala laos songon i do nang  
parngoluon parugamoon. Angka parubaan dohot galumbang ni ngolu na masa i  
do patubuhon parsoalan na maol jala multidimensional, na gabe tantangan  
siadopan ni huria nuaeng on dohot di tingki na naeng ro. HKBP songon  
huria na disuru tu tongatonga ni portibi on ingkon mangula do dohot  
proaktif, aktif, kritis, jala realistis laho mangadopi nasa tantangan na  
maol i. Mardomu tu pangulaon na hombar tu tantangan i ma porlu adong  
Aturan Peraturan na imbaru na marbona tu visi, misi, dohot prinsip na  
togu, i ma na di toru on:

**Visi**

HKBP mangerbang gabe huria na inklusif,  
dialogis, jala ungkap huhut marhatauon jala marhagogoon pahembanghon  
parngoluon na marmutu dibagasan holong ni Tuhan Jesus Kristus, rap dohot  
sude halak di bagasan masyarakat global, tarlobi masyarakat kristen,  
asa gabe hasangapon di Debata Ama pargogo na so hatudosan.

**Misi**

Marusaho do HKBP pahinsathon mutu ni  
sude ruas ni masyarakat, tarlobi ruas ni HKBP, marhite angka  
panghobasion ni huria na marmutu asa marhagogoon patulushon tona ni  
Tuhan Jesus di sude panggulmiton ni ngolu ni marsasahalak, marsasaripe,  
raphon sude halak na di portibi on di tirket lokal dohot nasional, di  
tirket regional dohot global laho mangadopi abad pa-21-hon.

**Prinsip**

Marsihohot do HKBP maniop angka prinsip na di toru on laho patulushon misi, mangeahi visi na di ginjang i, ima:

a. Gabe pangoloi, ndada asa dioloi (Mrk.10:45)

b. Gabe sira dohot panondang( Mat.5:1 3-14)

c. Marsitutu pajongionghon hatigoran, hadameon, dohot hasadaon ni na tinompa (Mrk.16: 15; Luk. 4: 18- l9).

**ATURAN: Ponggol Parjolo HATONTUAN UMUM**

**Bindu 1: Pangonaan ni Hata**

* Aturan i ma angka buhu ni hatontuan na mendasar di HKBP.
* Paraturan i ma angka hatontuan na dipahembang sian Aturan HKBP.
* Aturan dohot Paraturan HKBP na dipajempek gabe AP-HKBP, i ma angka  
  buhu ni hatontuan na mendasar dohot angka hatontuan naung dipahembang di  
  HKBP.
* Huria i ma parsaoran ni manang piga ruas ni HKBP di sada inganan na tontu, niuluhon ni uluan ni huria marsadasada.
* Rapot Huria i ma rapot partimbo di tirket huria na mambahen  
  haputusan laho patulushon sitolu ulaon panjouon ni huria dohot  
  mangulahon haputusan ni sinode Godang, Majelis Pekerja Sinode, Sinode  
  Distrik dohot Rapot Ressort hombar tu haporluan ni huria.
* Parhalado i ma ruas ni huria na tarjou jala tarpillit mamelehon diri laho mnnghobasi ulaon ditongatonga ni huria.
* Sitolu ulaon panjouon ni huria i ma parsaoran, panindangion, dohot parasirohaon.
* Uluannihuria i ma na manguluhon huria marsadasada.
* Dewan Koinonia i ma organ panghobasi di tirket huria na mamingkiri  
  dohot patupahon panghobasion na padasiphon parsaoran na saroha, na  
  sapingkiran, dohot na sapanghilalaan na manghamham seksi sikola minggu,  
  seksi remaja, seksi naposobulung, seksi parompuan, dohot seksi ama.
* Dewan Marturia i ma organ panghobasi di tirket huria na mamingkiri  
  dohot patupahon ulaon marbarita na uli di tongatonga ni huria dohot  
  masyarakat, na manghamham seksi sending dohot seksi musik.
* Dewan Diakonia i ma organ panghobasi di tirket huria na mamingkiri  
  dohot patupahon ulaon asi ni roha, pahinsathon parbinotoan dohot  
  hahipason, songon i nang patupahon panghataion dohot pamaoran tu  
  masyarakat na humaliang dohot tu pamarenta, na manghamham seksi diakoni  
  sosial, seksi pendidikan, seksi kesehatan, dohot seksi kemasyarakatan.
* Seksi i ma unit panghobasi di toru ni dewan di tirket huria.
* Resort i ma hadomuan ni huria marsadasada laho padasiphon dohot  
  pahembanghon parsaoran, panindangion, panghobasion di tongatonga ni  
  angka huria.
* Rapot Resort i ma rapot partimbo di tirket resort na mambahen  
  haputusan laho mangulahon na tinontuhon ni Sinode Godang, Majelis  
  Pekerja Sinode, dohot sinode distrik.
* Pandita Resort i ma na manguluhon huria sabungan huhut mangkordinasi  
  dohot manjamothon angka ulaon panghobasion di sude huria na masuk tu  
  resort i.
* Distrik i ma hadomuan ni manang piga resort laho padasiphon dohot  
  pahembanghon parsaoran, panindangion dohot panghobasion di tongatonga ni  
  distrik i.
* Sinode Distrik i ma rapot partimbo di tirket distrik na mambahen  
  haputusan laho mangulahon na tinontuhon ni Sinode Godang dohot Majelis  
  Pekerja Sinode hombar tu haporluan ni distrik.
* Praeses i ma uluan ni distrik rap dohot angka kepala bidang.
* Majelis Pekerja Sinode Distrik i ma rapot na manghobasi distrik laho  
  patulushon haputusan ni Sinode Godang, Majelis Pekerja Sinode dohot  
  sinode distrik rap dohot praeses dohot angka kepala bidang.
* Bidang i ma organ na manguluhon panghobasion pasauthon sitolu ulaon  
  panjouon ni huria di tirket distrik. Pangadonghonon ni bidang dohot  
  uluanna dipahombar ma tu haporluan dohot haboion ni distrik i. Angka  
  bidang na adong i ma: bidang koinonia, bidang marturia dohot bidang  
  diakonia.
* Sinode Godang ima rapot hatopan partimbo di HKBP na manotophon nasa hatontuan bona na mardomu tu sitolu ulaon panjouon ni huria.
* Majelis Pekerja Sinode i ma rapot na mangula laho mamingkiri dalan  
  pasauthon haputusan ni Sinode Godang marhite Uluan HKBP na niuluhon ni  
  Ephorus.
* Uluan HKBP i ma sada tim na niuluhon ni Ephorus na marruashon  
  Sekretaris Jenderal, Kepala Departemen Koinonia, Kepala Departemen  
  Marturia, dohot Kepala Departemen Diakonia.
* Ephorus i ma uluan ni sandok HKBP, na laos uluan ni Uluan HKBP.
* Sekretaris Jenderal i ma sahalak ruas ni Uluan HKBP na manguluhon  
  panghobasion hatopan di bidang administrasi umum dohot keuangan.
* Departemen Koinonia i ma organ hatopan na manghobasi sude ulaon na  
  mardomu tu parsaoran di sandok HKBP, na niuluhon ni Kepala Departemen  
  Koinonia.
* Departemen Marturia i ma organ hatopan na manghobasi sude ulaon na  
  mardomu tu panindangion di sandok HKBP, na niuluhon ni Kepala Departemen  
  Marturia.
* Departemen Diakonia i ma organ hatopan na manghobasi sude ulaon na  
  mardomu tu diakoni.di sandok HKBP, na niuluhon ni Kepala Departemen  
  Diakonia.
* Badan Audit HKBP i ma organ na mamareso dohot mangevaluasi  
  parhepengon, parartaon dohot pardalan ni sude rencana kerja ni sude  
  organ dohot unit panghobasi di HKBP.
* Badan Penelitian dan Pengembangan HKBP i ma organ na patupahon  
  penelitian na mardomu tu parngoluon ni huria dohot masyarakat laho  
  pahembanghon dohot padasiphon panghobasion ni huria.
* Badan usaha HKBP i ma organ na mangusahahon sumber dana na porlu pangkeon ni HKBP laho patulushon panghobasionna.
* Biro i ma organ panghobasi di toru ni Sekretariat Jenderal manang departemen.
* Badan Penyelenggara Pendidikan HKBP i ma organ na manjalo mandat na  
  gok sian Rapot Uluan HKBP manghobasi sude pendidikan di HKBP di bagasan  
  sada sistem na marorientasi mutu.
* Yayasan i ma organ sosial na pinajongjong ni HKBP manang angka ruas  
  ni HKBP marojakan tu Aturan Paraturan HKBP dohot paraturan ni pamarenta  
  di tirket Hatopan, distrik, resort manang huria.
* Komisi i ma orgah na dipajongjong hombar tu haporluan ni HKBP di tirket Hatopan, distrik, resort, manang huria.
* Mutu i ma haumbuhon ni panghobasion dohot na hinaporluhon ni huria  
  marojahan tu lomo ni roha ni Debata na manghamham partondion,  
  panghilalaan, parbinotoan dohot pamatang.

**PONGGOL PADUAHON: GOAR, INGANAN, DOHOT PARJONGJONGNA**

**Bindu 2: Goar, Inganan, dohot Parjongiongna**

Goar i ma Huria Kristen Batak Protestan na pinajempek gabe HKBP.

Huria Kristen Batak Protestan i ma pardomuan ni halak Kristen sian sude  
marga dohot houm ni bangso Indonesia, dohot nasa bangso di sandok  
portibi on na tardidi tu bagasan goar ni Debata Ama, Anak dohot Tondi  
Parbadia. Sada hapataran ni pamatang ni Kristus do HKBP, na manghamham  
na porsea na marpanindangion di sandok portibi on.

Na jongjong do HKBP di Indonesia on dohot di sandok portibi on iala markantor pusat di Pearaja Tarutung.

HKBP ojak 7 Oktober 1861, na jongjong sian hadirionna marhitehite  
pangulaon ni Tondi Porbadia. Laos diokui Pamarenta do HKBP marhite  
bisolot No.48 tanggal 11 Juni l931 na tarsurat di Staatsblad taon 1932  
No.360 dohot haputusan ni Direktur Jenderal Bimas Kristen Protestan  
Departemen Agama No.33 tahun 1988 tanggal 6 Februari 1988.

**PONGGOL PATOLUHON: OJAKAN**

**Bindu 3: Ojakan**

Ojakan ni HKBP i ma Jesus Kristus, na hinatindanghon ni Buku na Badia, i  
ma Padan na Robi dohot Padan na Imbaru, mual ni hasintongan dohot  
hangoluan.

**PONGGOL PAOPATHON: PANINDANGION**

**Bindu 4: Panindangion**

Ia Panindangion Haporseaon ni HKBP i ma udut ni angka panindangion  
haporseaon naung adong hian, isara Apostolicum, Niceanum, Athanasianum.  
Marhite parjamitaon, panindangion, surat tongosan, ende huria, tangiang,  
liturgi dohot buku parsiajaran, tangkas do tarida tongtong pangokuan na  
Kristus do Ulu ni huria i jala Tuhan ni angka tuan. Dibagasan  
pangoloion di hata ni Debata na gabe.mual ni parjamitaon dohot  
haporseaon, marpanindangion do huria i di angka rapot huria, di  
pangulaonna, di ngoluna siganup ari siala hapataran ni Debata  
Sitolusada, i ma Debata Ama, Anak dohot Tondi Parbadia. Nasa rapot ni  
huria, tohonan, parmahanion dohot panghobasion di huria nang Aturan ni  
Huria marondolan tu Panindangion Haporseaon ni Huria do.

**PONGGOL PALIMAHON: PARSOMBAON TU DEBATA**

**Bindu 5: Ulaon dohot Hatiha ni HKBP Marsomba tu Debata**

1.Parmingguon

Dipatupa huria do parmingguon ganup ari Minggu di gareja dohot di  
inganan na tontu di huria na so adong dope garejana, dohot di inganan ni  
ruas na tongon marsitaonon ala marujung ngolu manang di sada ulaon na  
ingkon diantoi huria. Hata ni Debata naung diaturhon di Almanak HKBP do  
sijamitahononhon disi, jala Agenda HKBP do sipangkeon, songon i nang  
ende na di Buku Ende HKBP dohot buku ende na niongkuan ni HKBP dohot  
angka ende na hombar tu Konfessi HKBP do siendehonon.

2.Partangiangan

Dipatupa huria do partangiangan keluarga, lunggu, kelompok, kategorial  
manang domu tu ringkot na di gareja, di bagas, manang di inganan na  
asing na tinontuhon ni huria.

3.Punguari Parheheon Partondion

Na boi do patupaon ni huria punguan parheheon partondion na nidohotan ni  
ruas i ni huria dohot masyarakat di inganan na tinontuhon ni huria.

4.Sakramen

Siradotan ni huria do sakramen na pinatikhon ni Tuhan Jesus i ma pandidion pandidion na badia dohot parpadanan na badia.

4.1 Pandidion na Badia

Pamasaon ni huria do pandidion na badia tu angka posoposo dohot tu angka  
na magodang na so tardidi hian dope andorang posoposo hombar tu  
parturena di Agenda HKBP.

4.2 Parpadanan na Badia

Pamasaon ni huria do parpadanan na badia di gareja manang di ruar ni gareja hombar tu parturena di Agenda HKBP.

4.3. Na mangulahon Sakramen

Pandita do na patupahon ulaon sakramen, jala holan mangurupi marhobas do  
angka partohonan na asing, alai patupahon pandidion na hinipu  
saboiboina sintua, molo so i sahalak ruas ni huria na ringgas marminggu  
manang natoras ni posoposo i.

5.Pangajarion di Hata ni Debata

Dipatupa huria do pangajarion di hata ni Debata tu sude ruas ni huria :  
dakdanak, remaja, naposobulung dohot natuatua asa lam ganda  
pangantusion, panghangoluhonon dohot pangulahonon di hata ni Debata na  
tau pahothon nasida di ngolu hakristenon i.

6.Manghatindangkon Haporseaon

Dipatupa huria do parguruan tu angka na naeng manghatindangkon  
haporseaon. Pandita do na manangkasi hatauonnasida niadopan ni parhalado  
partohonan dohot natorasna be di na laho paujunghon parguruon i.  
Diadopan ni huria i do nasida jongjong manghatindanghon haporseaon di  
tingki parmingguon mangihuthon parturena songon na di Agenda HKBP.

7.Parbagason

Sipasupasuon ni huria do angka na naeng marbagas di tongatonga ni huria  
mangihuthon parturena songon na di Agenda HKBP, dung jolo adong  
panangkasion ni parhalado partohonan.

8.Angka Pesta di Huria

Angka on ma pesta huria na songon parningotan :

8.1 Pesta parjolo dohot paduahon hatutubu ni Tuhan Jesus.

8.2 Pesta parningotan di ari hamamate ni Tuhan Jesus.

8.3 Pesta parjolo dohot paduahon haheheon ni Tuhan Jesus.

8.4 Pesta parningotan hananaek ni Tuhan Jesus.

8.5 Pesta parjolo dohot paduahon haroro ni Tondi Parbadia.

8.6 Angkup ni i, adong do parpunguan ni huria di tingki parningotan di  
Reformasi, di bona dohot di ujung ni taon, songon i nang di angka tingki  
na ringkot.

**Bindu 6: Hajuarabagason**

Sipatupaon dohot siluluan ni huria do angka dalan parohon hepeng dohot  
arta sipangkeon manghobasi huria i dohot pahembanghon parngoluon ni  
ruas, parhalado, kesejahteraan ni angka na pension di HKBP dohot  
masyarakat marhite: papungu pelean di parmingguan dohot di angka  
partangiangan na pinatupa ni huria, guguan, sumbangan, hibah dohot angka  
usaho ni Badan Usaha HKBP, yayasan, koperasi, dohot angka rumang na  
asing na so maralo tu hata ni Debata.

**PONGGOL PAONOMHON: OIKUMENE**

**Bindu 7: Hasadaon ni HKBP dohot Halak Kristen**

Parsidohot do HKBP papatarhon hasadaon ni angka huria sisada haporseaon  
dohot HKBP nang dohot sude halak Kristen di portibi on hombar tu  
tangiang ni Tuhan Jesus: “Asa sada nasida saluhutna, songon Ho ale Amang  
di bagasan Ahu, jala Ahu di bagasan Ho, songon i ma nang nasida di  
bagasan Hita, asa porsea portibi on, Ho marsuru Ahu” (Joh. 17:21).

Suang songon i nang poda ni Apostel Paulus na mandok : “Sada do Tuhan,  
sada do haporseaon, sada do nang pandidion. Sada do Debata, Ama ni  
sasude. Sigomgomi saluhut, sitorusi saluhut jala siingani saluhut.” (Ep.  
4:5-6)

**PONGGOL PAPITUHON: SANGKAP DOHOT TUJUAN**

**Bindu 8: Sangkap dohot Tujuan ni HKBP**

Mamaritahon dohot manghangoluhon hata ni Debata.

Mangaramoti hapolinon di pamaritahonon dohot pamodahonon di hata ni Debata.

Paturehon dirina asa gabe hasangapon di goar ni Debata Ama, Anak dohot Tondi Porbadia.

Pahothon dohot patoguhon pardalan dohot parjongjong ni HKBP

**PONGGOL PAUALUHON: ULAON**

**Bindu 9: Ulaon ni HKBP**

Ulaon ni HKBP i ma pahembanghon Harajaon ni Debata marhitehite ulaon parsaoran, panindangion, dohot parasirohaon.

**PONGGOL PASIAHON: ORGANISASI**

**Bindu 10: Huria, Resort, Distrik, Hatopan**

Huria i ma punguan ni manang piga halak na porsea, naung tardidi, jala  
rade pasauthon Harajaon ni Debata dohot na manghangoluon haluaon na sian  
Jesus Kristus.

Huria na marhasadaon di resort, resort na marhasadaon di distrik, jala distrik marhasadaon di hatopan ni HKBP.

**Bindu 11: Organ Panghobasi**

Laho patulushon ulaon panghobasion di HKBP dipatupa do angka organ  
panghobasi, i ma Sekretariat Jenderal, Departemen, Pusat Penelitian dan  
Pengembangan HKBP, Badan Audit, Badan Usaha HKBP, Badan Penyelenggara  
Pendidikan HKBP, Yayasan, Bendahara Hatopan, Biro dohot angka Unit na  
ditoru na dohot Komisi.

**PONGGOL PASAMPULUHON: HARUASON**

**Bindu 12: Ruas ni HKBP**

Ia ruas ni HKBP i ma halak naung tardidi tu bagasan goar ni Debata Ama, Anak, dohot Tondi Parbadia.

Sude ruas ni HKBP ingkon umboto jala manghangoluhon hata ni Debata  
marhite na ringgas marsiajar di tonga ni bagasna, di parguruan na  
pinatupa ni HKBP dohot parguruan na asing na so maralo tu poda ni HKBP,  
manghatindanghon haporseaon, manghangoluhon Panindangion Haporseaon ni  
HKBP, unduk tu Aturan dohot Paraturan dohot Ruhut Parmahanion dohot  
Paminsangon ni HKBP.

Horong ni ruas ni huria hombar tu umur i ma dakdanak, remaja, naposobulung dohot natuatua.

**Bindu 13: Hak ni Ruas**

Na marhak do ganup ruas ni huria taruli di ulaon: pandidion na badia,  
manghatindangkon haporseaon, ulaon na badia, pamasumasuon  
pardongansaripeon, jala manjalo parmahanion; pangapulion tu na marsahit,  
na marsitaonon, panogunoguon keluarga siala na hona uhum negara dohot  
na hona Ruhut Parmahanion Paminsangon; tangiang pangondianon dohot ragam  
ni pasupasu marhitehite panghobasion di huria.

**Bindu 14: Kewajiban ni Ruas**

Kewajiban ni ruas ni huria do manarihon nasa na ringkot di huria marhite  
na mamelehon diri hombar tu talenta na nilehon ni Debata dohot  
pasahathon ragam ni pelean sian las dohot ias ni roha.

**Bindu 15: Hadoson ni Hak dohot Kewajiban ni Ruas Baoa dohot Ruas Parompuan**

Dos do hak dohot kewajiban ni parompuan dohot baoa di HKBP, laos songon i do nang di haruason di angka organ panghobasi.

**Bindu 16: Mansohot sian haruason**

Mansohot do ruas ni HKBP sian haruason molo ndang olo be unduk tu  
Konfessi, Aturan dohot Paraturan, Ruhut Parmahanion Paminsangon HKBP,  
songon i molo dung monding.

**PONGGOL PASAMPULUSADAHON: PARHALADO**

**Bindu 17: Parhalado**

1.Laho pasauthon ulaon panindangion, parsaoran dohot panghobasion ala ni  
Kristus dipabangkit do parhalado, na jinou ni Debata marhite huria i  
jala na olo mamelehon dirina huhut na unduk tu Konfessi, Ruhut  
Parmahanion Paminsangon dohot Aturan Paraturan HKBP.

2.Parhalado, i ma :

Parhalado partohonan i ma angka partohonan na pinabangkit ni HKBP  
marhite Agenda HKBP dohot na pinabangkit ni huria na niongkuan ni HKBP.

Parhalado na so partohonan i ma ruas ni huria na olo mamelehon dirina hombar tu silehonlehon na pinasahat ni Debata tu ibana.

Tarbagi do parhalado hombar tu haboion ni tingkina, i ma parhalado na gok tingki, na so gok tingki, dohot na sukarela.

**Bindu 18: Na Manguluhon HKBP**

Uluan ni Huria do na manguluhon huria pagaran marsadasada, jala pandita resort do manguluhon huria sabungan.

Pandita resort do na manguluhon resort.

Praeses rap dohot kepala bidang do na manguluhon distrik.

Ephorus rap dohot Sekretaris Jenderal dohot kepala departemen do na manguluhon sandok HKBP.

**PONGGOL PASAMPULUDUAHON: PARARTAON**

**Bindu 19: Parnampunaon**

HKBP hatopan do nampuna sude arta na adong di HKBP, na langsung manang  
na so langsung niramotan ni Kantor Pusat, i ma : na adong di Sekretariat  
Jenderal, departemen, lembaga, Badan Penyelenggara Pendidikan, Badan  
Usaha HKBP, yayasan, songon i nang na adong di huria marsadasada,  
ressort,distrik.

**Bindu 20: Rumang ni Arta**

Ia arta ni Huria i ma nasa arta na marrumang hepeng, surat na mararga  
dohot barang na boi morot dohot na so boi morot di sandok HKBP.

**Bindu 21: Pangaramotion**

Pangaramotion di arta ni Huria i dipasahat do tu angka huria  
marsadasada, resort, distrik, lembaga, Badan Penyelenggara Pendidikan,  
Badan Usaha HKBP, yayasan, departemen, dohot Sekretariat Jenderal.

Di ginjang ni pangaramotion na di ayat 1, adong pangaramotion hatopan marhite Badan Audit HKBP.

**PONGGOL PASAMPULUTOLUHON: PANUTUP**

**Bindu 22: Hasadaon ni Aturan dohot Paraturan**

Nasa hatontuon na adong di Aturan on sipatorangon jala sipahembangon do  
marhite angka hatorangan na umbuk di bagasan Paraturan, ala ni i na sada  
do Pamonai, Aturan, dohot Paraturan laho patotahon ulaon ni HKBP.

**PARATURAN: PONGGOL PARJOLO HURIA Bindu 1-3**

**BINDU 1: Huria**

1.Pangantusion

Huria marsadasada ima parsaoran ni manang piga ruas ni HKBP di sada inganan na tontu, niuluhon ni uluan ni huria marsadasada.

2.Huria na mamungka

Di inganan naso adong do pe HKBP na boi do pajongjongon disi HKBP molo adong manang piga ruas ni HKBP di inganan i.

Syarat ni huria na mamungka:

2.1.Adong surat pangidoan tu huria na jumonok, manang ringkot mangihuthon panimbangion ni parhalado partohonan.

2.2.Adong inganan parmingguan

2.3.Adong parhalado

2.4.Adong tangkas na mangulahonsa hombar tu Aturan Peraturan HKBP

2.5.Adong surat pengokuan unduk tu Aturan Peraturan HKBP na tinandatanganan ni sude ruas naung manghatindanghon haporseaon.

2.6.Saleleng so digohi syarat na di ginjang I, rajuman ma I songon sada parmingguon.

2.7.Dung digohi syarat na di ginjang I, praeses ma mangaresmihon gabe huria tinolopan ni Uluan HKBP

3.Huria na manjae

Huria na manjae ima huria na imbaru pinajongjong ni manang na piga ruas  
di inganan na tontu, pinajae ni huria haborhatanna dung manggohi angka  
syarat na di toru on:

3.1.Adong alas an na tangkas pajongjong huria i.

3.2.Adong na umotikna 25 ripe manang 50 halak ruas naung manghatindanghon haporseaon

3.3.Adong parhalado na tau manghobasi dohot manguluhon huria i.

3.4.Adong bagas parpunguan manang gaeja sipangkeon ni ruas ni huria I tu angka parpunguan huria.

3.5.Adong surat pangokuan unduk tu Aturan Peraturan HKBP na tinandatanganan ni sude ruas naung manghatindanghon haporseaon.

3.6.Adong panolopion sian huria haborhatanna marhite rapot parhalado partohononan tinolopan ni pandita resort.

3.7.Dung digohi syarat na di ginjang I, praeses ma mangaresmihonsa na tinolopan ni Uluan HKBP.

4.Huria na di Luar Negeri

4.1.Na boi do angka ruas ni HKBP na adong di luar negeri masuk gabe ruas  
ni huria na sahaporseaon dohot HKBP. Alai molo mulak nasida tu inganan  
na adong disi HKBP, sumuang ma nasida gabe ruas ni HKBP.

4.2.Na boi do angka ruas ni HKBP na adong di luar negeri pajongjong  
huria hombar tu parpaeak ni ingananna. Uluan HKBP do manontuhon hadomuan  
ni huria tu resort dohot distrik.

4.3.Na boi do huria HKBP na di luar negeri masuk tu parsadaan ni huria na sahaporseaon dohot HKBP.

**Bindu 2: Haruason, Hak dohot Kewajiban ni Ruas**

**1. Ia ruas ni HKBP I ma :**

1.1. Halak naung tardidi jala halak naung manghangoluhon pangoloion tu Debata Ama, Anak, dohot Tondi Parbadia.

1.2. Na unduk tu Konfessi, Aturan Peraturan, Ruhut Parmahanion Paminsangon HKBP dohot angka ruhut hakristenon di HKBP

1.3. Na tarsurat goarna di buku ripe manang buku ruas ni huria i.

**2. Hak ni Ruas**

2.1. Taruli di hata ni Debata, asa manghirim di bagabagaNa di bagasan  
haporseaon, marhite parmingguon dohot na manjalo parpadanon na badia.

2.2. Mangido dohot manjalo pandidion na badia tu angka dakdanakna,  
panogunoguon di bagasan hakristenon, manghatindanghon haporseaon,  
pamasumasuon parbagason dohot hangoluan sogot di ujung ni ngolu sian  
portibi on.

2.3. Partohap di nasa parsaulian sian huria.

**3. Kewajiban ni Ruas**

3.1. Gabe sitindangi ni Kristus di tongatonga ni parsaoran hatopan marhite angka silehonlehon na adong di dirina be.

3.2. Mandohoti ulaon panghobasion di huria.

3.3. Mamangke dohot mangalehon gogo, pingkiran dohot sinondanganna tu ulaon huria sian las ni roha

**4. Mansohot sian Haruason**

Mansohot do sahalak sian haruason ni huria molo:

4.1. Pinda tu Huria na so HKBP

4.2. Laho tu ugamo na asing

4.3. Naung di pabali sian huria mangihuthon ruhut parmahanion paminsangon

4.4. Monding

**Bindu 3: Sihobasan ni Huria**

Pahembanghon dohot pahinsathon ngolu partindion dohot pardagingon di ruas

Pabanghithon angka parhalado.

Pasauthon Konfessi, ruhut parmahanion paminsangon HKBP, aturan peraturan HKBP dohot haputuson ni rapot di HKBP

Paborhatohon utusan tu angka ulaon di HKBP

paradehon partapakan dohot bangunan gereja dohot bangunan na asing dohot nasa na ringkot di huria.

Manarihon na ringkot tu resort, distrik dohot hatopan.

Pahembanghon dohot pahinsathon parsaoran na denggan dohot dongan sahaporseaon dohot masyarakat dohot lingkungan na humaliangsa.

Manghobasi ulaon huria marhite angka parhalado.

**PARATURAN: PONGGOL PARJOLO HURIA Bindu 4**

**Bindu 4: Parhalado di Huria**

**1. Pangantusion**

Parhalado ima ruas ni huria na tarjou jala tarpillit mamelehon diri laho manghobasi ulaon di tongtonga ni huria.

**2. Ragamna**

Parhalado partohonan I ma pandita, guru huria, bibelvrouw, diakones, evangelis dohot sintua.

Parhalado na so partohonan I ma angka pangurus ni badan, yayasan, dewan, seksi, guru sikola minggu, dirigent koor, panitia.

Parhalado nag ok tingki I ma angka parhalado na mamelehon sude tingkina  
dohot gogona mangula di huria, jala na manjalo balanjo nag ok sian huria  
i.

Parhalado na so gok tingki I ma angka parhalado na mamelehon dirina  
mangula di huria Imarhite na pababirhon tingkina dohot gogona, jala  
ndang manjalo balanjo sian huria i.

Parhalado na sukarela I ma, angka na mamelehon dirina mangula di huria  
hombar tu tingkina dohot gogona secara sukarela, jala ndang manjalo  
balanjo sian huria.

**3.Uluan ni Huria**

Pandita resort di uluan ni huria sabungan, uluan ni huria do na mangulahon huria pagaran marsadasada.

Ulaon ni uluan ni huria.

a.Manguluhon huria marsadasada, sumangkapi dohot pasauthon angka ulaon panghobasion hombar tu sitolu panjouon ni huria.

b.Mangoluhon parhalado nag ok tingki hombar tu parsagi ni ulaonna be.

c.Manguluhon rapot ni huria, rapot parhalado, rapot parhalado partohonan  
dohot rapot pamilliton ni angka pangurus ni dewan, seksi dohot panitia  
pembangunan.

d.Patulushon na pinutushon ni Sinode Godang, Majelis Pekerja Sinode,  
sinode distrik, majelis pekerja sinode distrik, rapot resort, rapot  
parhalado resort, rapot huria, dohot rapot parhalado partohonan.

e.Mangaramoti, manogunogu dohot pahitsathon mutu ni panghobasion di parartaon dohot administrasi ni huria i.

f.Manjalo laporan pertanggungjawaban ni ganup dewan.

g.Pasahathon laporan taringot tu pangulaon, statistic dohot keuangan ni huria tu pandita resort dohot tu rapot huria.

Syarat gabe uluan huria

a.Partohonan na gok tingki na tinotophon ni Uluan HKBP

b.Molo so adong dope partohonan nag ok tingki tinotophon ni Uluan HKBP,  
rapot parhalado niuluhon ni pandita resort ma mamillit sian sintua dohot  
syarat:

(1)Na manghangoluhon dohot na mangulahon tohonanna.

(2)Na umotikna naung lima taon sintua

(3)Saboiboina pendidikan sekolah lanjutan tingkat atas.

(4)Marumur 30 ro di 61 taon di tingki pamiilliton.

(5)Na tinotophon ni praeses

(6)Periodena opat taon jala boi dua periode padodot.

Maradian

Uluan ni huria na sian sintua maradian do molo:

a.Sidung periodena

b.Mangido maradian andorang so sidung periodena

c.Hona Ruhut Parmahanion Paminsangon HKBP dohot na so sintong mangulahon  
ulaonna mangihuthon panimbangion ni rapot parhalado partohonan.

d.Pinda huria.

e.Monding.

**4.Parhalado Parartaon**

Pangantusion

Parhalado parartaon I ma manang na piga parhalado partohonan mangurupi  
uluan ni huria laho mangaradoti arta dohot administrasi ni huria.

Ulaonna

a.Mangurupi uluan ni huria mangarangrangi rencana kerja dohot anggaran  
belanja huria dohot parartaon ni huria siboanonna tu rapot parhalado  
partohonan.

b.Mangaradoti administrasi ni huria na manghamham administrasi umum, sarana dohot prasarana.

c.Patupahon sarana dohot prasarana hombar tu program kerja dohot anggaran huria.

d.Mangatur sude arta ni huria laho parentahon pamangkena, hapeahanna dohot pangaramotionna.

e.Manontuhon angka arta na so boi pangkeon be hombar hatontuon  
siboanonna tu rapot parhalado partohonan asa dihatai jala ditotophon.

f.Patupahon laporan parture ni arta dohot administrasi ni huria sipasahatonna tu uluan ni huria hombar tu tingki na ditontuhon

Ruasna

a.Dua manang opat halak sian tongatonga ni sintua na pinillit ni rapot parhalado partohonan.

b.Bendahara huria

Uluanna

Ima sahalak sian ruas ni parhalado parartaon na pinillit nasida sian tongatonganasida

Syarat gabe Parhalado Parartaon

a.Ruas na so bendahara huria :

(1)Na ringgas mangulahon hasintuaonna, na so hasurahan pangalahona.

(2)Naung manjalo tohonan na umotikna tolu taon.

(3)Saboiboina pendidikan sekolah lanjutan tingkat atas, mangantusi administrasi dohot manajemen pararataon.

(4)Na umotikna marumur 28 taon, jala satimbotimbona 61 taon hatiha mamungka ulaonna.

b.Bendahara huria

Ida no 5 na mangihut

Periode

Periodena opat taon jala boi dua periode padodot.

Maradian

a.Sidung periodena

b.Mangido maradian andorang so sidung periodena.

c.Hona Ruhut Parmahanion Paminsangon HKBP dohot na so sintong mangulahon  
ulaonna mangihuthon panimbangion ni rapot parhalado partohonan.

d.Pinda huria.

e.Monding

5.Bendahara Huria

Ulaonna

a.Papunguhon, mangetong, manimpan sude hepeng na huria na marharoroan sian ulaonna na marragam I di huria.

b.Manggarar marhite hepeng huria sude nasa haporluan ni ulaon na  
marragam I di huria tu haputuson ni rapot parhalado partohonan jala  
ditolopi uluan ni huria.

c.Patupahon barita parhepengon ni huria marhite tingting manang boaboa  
na tarsurat, stensilan manang cetakan ganup minggu, ganup bulan, ganup  
triwulan, manang ganup semester.

d.Manimpan hepeng huria di bank manang di kantor pos na jumonok, asing  
ma sipangkeon ganup ari, boi ma disimpan di brankas hombar tu haputusan  
ni parhalado partohonan.

e.Manongos nasa hepeng na patut pasahaton tu resort, distrik dohot hatopan HKBP, jala ditolopi uluan ni huria.

f.Mangatur nasa hepeng ni huria marhite pembukuan ni hepeng na masuk  
dohot na haruar. Rajuman do songon wakil bendahara huria sude bendahara  
dewan dohot seksi na maniop kas na metmet.

g.Mangalehon pertanggungjawaban tu uluan ni huria dohot tu rapot parhalado partohonan.

Syarat gabe Bendahara Huria

a.Sintua manang ruas na boi gabe juara bagas haposan na pinillit ni rapot parhalado partohonan.

b.Na ringgas mangula ulaonna, na so hasurahan pangalahona.

c.Saboiboina pendidikan sekolah lanjutan tingkat atas, jala mangantusi manajemen parhepengon, lumobi akuntansi.

d.Na umotikna marumur 28 taon, jala satimbotimbona 61 taon hatiha mamungka periodena.

Periodena

Periodena opat taon jala boi dua periode padodot

Maradian

a.Sidung periodena

b.Mangido maradian andorang so sidung periodena.

c.Hona Ruhut Parmahanion Paminsangon HKBP dohot na so sintong mangulahon  
ulaonna mangihuthon panimbangion ni rapot parhalado partohonan.

d.Pinda huria.

e.Monding

**PARATURAN: PONGGOL PARJOLO HURIA Bindu 5**

**Bindu 5: Dewan**

1. Adong do tolu dewan di huria hombar tu sitolu ulaon panjouon ni  
huria, I ma: dewan koinonia, dewan marturia, dewan diakonia, jala adong  
do anggota seksi di toru ni dewan.

Ulaonna

a.Manjalo usulan rencana tahunan dohot anggaran sian ganup seksi

b.Patomutomuhon rencana tahunan dohot anggaran sipasahatonna tu uluan ni  
huria asa dipasahat hataan ni rapot parhalado partohonan jala asa  
ditotophon rapot huria.

c.Mangkoordinasi ganup seksi mangulahon rencana tahunan dohot anggaran ni ganup seksi.

d.Maniroi dohot mangevaluasi pardalanan ni rencana tahunan dohot anggaran ni ganup seksi.

e.Pasahathon laporan pertanggungjawaban tu uluan ni huria.

Ruasna

Ruas ni dewan I ma:

a. Lima ro di pitu halak na pinillit ni rapot parhalado partohonan.

b. Sude ketua seksi ex-officio

Uluanna

Uluanna I ma ketua dewan pinillit ni rapot dewan I sian tongatonga nasida niuluhon ni uluan huria.

Periodena

Periodena opat taon

**2. Dewan Koinonia**

Pangantusion

Dewan Koinonia ima organ na sumangkapi dohot na patupahon angka  
panghobasion na padasiphon parsaoran na saroha, na sapingkiran dohot  
sapanghilalaan di huria, na manghamham seksi sikola minggu, remaja,  
naposo bulung, parompan dohot ama.

**Seksi Sikola Minggu**

a.Ruasna

Sude ianankhon ni huria na marumur opat ro di 12 taon.

b.Pangurusna

Pangurus I ma: ketua, sekretaris, bendahara dohot anggota pangurus na  
pinilit ni rapot hadomuan ni dewan koinonia dohot parhalado partohonan  
sian tongatonga ni ruas na magodang dohot sian guru sikola minggu.

c.Ulaonna

(1) Manogunogu dakdanak sikola minggu laho mangguruhon hata ni Debata.

(2) Manogunogu dakdanak sikola minggu di perkembangan pangantusion parugamoon dohot parhuriaon.

(3) Manogunogu dakdanak sikola minggu hombar tu Pola Pendidikan Sikola Minggu naung tinotophon ni HKBP

(4) Patupa evaluasi dohot laporan taringot tu pangulaonna sipasahatonna  
tu ketua dewan koinoniadohot tu uluan ni huria hombar tu tingki naung  
ditontuhon

d. Periodena

Dua taon do leleng ni periode kepengurusan ni seksi sikola minggu, jala  
pandita resort do na melantik pengurus I di jolo ni ruas di parmingguan.

**Guru Sikola Minggu**

a. Syarat gabe guru sikola minggu I ma:

(1) Na rade mamelehon dirina mangula di tongatonga ni dakdanak sikola minggu huria.

(2) Sitiruon pangalahona, ndang hasurahan, ringgas marminggu manang tu parpunguan dohot na mangulahon ulaon parhuriaon.

(3) Na ringgas marsermon

(4) Na umotikna marumur 18 taon, jala naung manghatindanghon haporseaon.

(5) Saboiboina berpendidikan keguruan, jala adong pangantusionna  
taringot tu perkembangan ni pingkiran, emosi dohot pamatang ni dakdanak  
sikola minggu, dohot proses belajar.

**(6) Na dipillit di rapot hadomuan ni dewan koinonia dohot parhalado  
partohonan, sian tongatonga ruas ni huria, jala ditotophon uluan ni  
huria marhite Surat Haputuson jala ditingtinghon di parmingguan ni  
huria.**

**b. Ulaonna**

(1) Patomutomuhon parsiajaran taringot hata ni Debata, ngolu hakristenon  
dohot huria, songon i parngoluaon ni sude HKBP hombar tu perkembangan  
si pingkiran, emosi, dohot pamatang ni dakdanak sikola minggu.

(2) Mangajarhon parsiajaran naung dipatomutomu hombar tu horong ni sikola minggu.

(3) Sumangkapi dohot patupahon angka ulaon ekstra kurikuler, isarana  
wisata rohani dohot panopoton tu angka panti asuhan, siulahonon ni  
sikola minggu

(4) Patupa evaluasi taringot tu pangantusion dohot panghangoluhonon di  
dakdanak sikola minggu hombar tu tingki naung ditontuhon jala mamangke  
hasil evaluasi laho pahinsathon mutu pangajarion tu sikola minggu.

**(5) Mambahen laporan taringot tu pangajarion ni sikola minggu hombar tu  
tingki naung ditontuhon, sipashatonna tu ketua seksi sikola minggu asa  
dihatai di rapot ni sikola minggu, sipasahatonna muse tu ketua dewan  
koinonia dohot tu uluan ni huria.**

**Seksi Remaja**

a. Pangantusion

Seksi remaja, I ma hadomuan ni angka naposo na so ampit masuk tu sikola  
minggu dohot tu naposobulung ala ni bangko na mardomu tu umurna.

b. Ruasna

Sude anakhon ni ruas ni huria na marumur 12 sahat tu 18 taon.

c. Pangurusna

Pengurus I ma: ketua, sekretaris, bendahara dohot anggota pangurus  
marguru tu haporluan na pinillit ni rapot remaja huria niuluhon ni ketua  
dewan koinonia, jala silaporhononna tu uluan ni huria.

d. Ulaonna

(1) Manogunogu remaja laho mangguruhon hata ni Debata.

(2) Manogunogu remaja di perkembangan pangantusion parugamoon dohot parhuriaon.

(3) Manogunogu remaja hombar tu Pola Pelaksanaan Seksi Remaja naung tinotophon ni HKBP

(4) Patupa evaluasi dohot laporan taringot tu panghobasion tu remaja  
jala sipasahatonna tu ketua dewan koinonia dohot tu uluan ni huria  
hombar tu tingki naung ditontuhon

e. Periodena

Dua taon do leleng ni periode kepengurusan ni seksi remaja, jala pandita  
resort do na melantik pangurus i di jolo ni ruas di parmingguon.

**Seksi Naposobulung**

a. Pangantusion

Seksi napososbulung I ma hadomuan ni sue naposobulung ni huria, baoa  
dohot parompuan na marumur di ginjang ni umur remaja jala ndang  
marhasohotan dope, jala tarsurat goarna songon ruas ni huria

b. Ruasna

Sude naposobulung ruas ni huria

c. Pengurusna

Pengurus I ma ketua, sekretaris, bendahara dohot anggota pangurus  
marguru tu haporluannana pinillit ni rapot naposobulung huria niuluhon  
ni ketua dewan koinonia jala silaporhononna tu uluan ni huria.

d. Ulaonna

(1) Sumangkapi dohot patupahon ulaon panghobasion tu naposobulung huria  
di panghangoluhononhon di hata ni Debata asa lam magodang manuju  
hatnangon ni haporseaon.

(2) Manogunogu naposobulung asa lam tang dipangantusion parugamoon  
manang parhuriaon, lumobi taringot tu hajongjongan dohot parngoluon ni  
naposobulung, asa lam magodang di haporseaon.

(3) Manogunogu naposobulung na hombar tu POla Pelaksanaan Seksi Naposobulung naung tinotophon ni HKBP

(4) Patupa evaluasi dohot laporan taringot tu panghobasion ni  
naposobulung sipasahatonna tu ketua dewan koinonia dohot tu uluan ni  
huria hombar tu tingki naung ditontuhon.

e. Periodena

Dua taon do leleng ni periode kepengurusan ni seksi naposobulung, jala  
pandita resort do na melantik pangurus I di jolo ni ruas di parmingguon.

**Seksi Parompuan**

a. Pangantusion

Seksi parompuan I ima hadomuan ni sandok parompuan naung matobang ruas  
ni huria I, na marsohoton manang na so marhasohoton, na so ampit be gabe  
ruas ni seksi naposobulung.

b. Ruasna

Sude ruas ni huria parompuan naung matobang hombar tu pangantusion 2.6.a na di ginjang i.

c. Pengurusna

Pengurus I ma ketua, sekretaris, bendahara dohot anggota pangurus  
marguru tu haporluanna na pinillit ni rapot parompuan huria niuluhon ni  
ketua dewan koinonia jala silaporhononna tu uluan ni huria

d. Ulaonna

(1) Sumangkapi dohot patupahon ulaon panghobasion tu parompuan huria di  
panghangoluhononhon di hata ni Debata asa lam magodang manuju hatangon  
ni haporseaon.

(2) Manogunogu parompuan asa lam tang dipangantusion parugamoon manang  
parhuriaon, lumobi taringot tu hajongjongan dohot parngoluon ni  
parompuan, asa lam magodang di haporseaon.

(3) Manogunogu parompuan na hombar tu Pola Pelaksanaan Seksi Parompuan naung tinotophon ni HKBP

(4) Patupa evaluasi dohot laporan taringot tu panghobasion ni parompuan  
sipasahatonna tu ketua dewan koinonia dohot tu uluan ni huria hombar tu  
tingki naung ditontuhon.

e. Periodena

Dua taon do leleng ni periode kepengurusan ni seksi parompuan, jala  
pandita resort do na melantik pangurus I di jolo ni ruas di parmingguon

**Seksi Ama**

a. Pangantusion

Seksi ama I ima hadomuan ni sandok baoa ruas ni huria I, na marsohotan  
manang na so marhasohotan, na so ampit be gabe ruas ni naposobulung,  
jala tarsurat goarna songon ruas ni huria HKBP.

b. Ruasna

Sude ama ruas ni huria.

c. Pengurusna

Pengurus I ma ketua, sekretaris, bendahara dohot anggota pangurus  
marguru tu haporluanna na pinillit ni rapot ama huria niuluhon ni ketua  
dewan koinonia jala silaporhononna tu uluan ni huria

d. Ulaonna

(1) Sumangkapi dohot patupahon ulaon panghobasion tu ama huria di  
panghangoluhononhon di hata ni Debata asa lam magodang manuju hatangon  
ni haporseaon.

(2) Manogunogu ama asa lam tang dipangantusion parugamoon manang  
parhuriaon, lumobi taringot tu hajongjongan dohot parngoluon ni ama, asa  
lam magodang di haporseaon.

(3) Manogunogu ama na hombar tu Pola Pelaksanaan Seksi Ama naung tinotophon ni HKBP

(4) Patupa evaluasi dohot laporan taringot tu panghobasion ni ama  
sipasahatonna tu ketua dewan koinonia dohot tu uluan ni huria hombar tu  
tingki naung ditontuhon.

e. Periodena

Dua taon do leleng ni periode kepengurusan ni seksi ama, jala pandita  
resort do na melantik pangurus I di jolo ni ruas di parmingguon

**3. Dewan Marturia**

Pangantusion

Dewan Marturia I ma organ na mamingkiri dohot patupahon ulaon marbarita  
nauli di tongatonga ni huria dohot masyarakat na manghamham seksi  
sending dohot seksi musik.

**Seksi Sending**

a. Pangantusion

Seksi sending I ma unit panghobasi na pinatupa ni huria laho mamaritahon barita na uli tu humaliangna.

b. Ulaonna

(1) Mangulahon sending HKBP dibagasan huria I sandiri.

(2) Mangulahon sending HKBP tu luar ni huria.

(3) Papungu tumpak, dana marhite donateur dohot ulaon na asing laho manumpahi ulaon sending na umbidang.

(4) Padalanhon program sending HKBP

(5) Patupa evaluasi dohot laporan taringot tu pangulaonna sipasahatonna  
tu ketua dewan marturia dohot tu uluan ni huria tu tingki naung  
ditontuhon.

c. Pangurus dohot Ruasna

(1) Rapot parhalado partohonan do na mamillit ruas ni seksi I tolu ro di  
lima halak sian parhalado partohonan dohot lima ro di pitu halak sian  
ruas ni huria.

(2) Rapot seksi do na mamillit ketua dohot sekretaris sian tongatonganasida, na tinolopan ni rapot parhalado partohonan.

(3) Seksi I do na pabangkithon angka kepanitiaan hombar tu ringkotna  
tinolopan ni parhalado partohonan. Panitia marhite ketua panitia  
bertanggungjawab tu rapot seksi.

(4) Na marrapot do seksi on hombar tu ringkotna, na umotikna sahali onom bulan.

d. Periodena

Periodena dua taon

**Seksi Musik**

a. Pangantusion

Seksi unit I ma unit panghobasi na pinatupa ni huria laho manghobasi ulaon parendeon dohot uninguningan di huria.

b. Ulaonna

(1) Mangalehon panogunoguon tu parendeon dohot uninguningan di huria, laho mamaritahon hata ni Debata.

(2) Paradehon haporluan na mardomu tu ulaon parendeon dohot uninguningan.

(3) Pahinsathon angka punguan parendeon dohot punguan uninguningan.

(4) Patupa evaluasi dohot laporan taringot tu pangulaonna sipasahatonna  
tu ketua dewan marturia dohot tu uluan ni huria hombar tu tingki naung  
ditontuhon.

c. Pengurus dohot Ruasna

(1) Rapot Parhalado Partohonan do na mamillit ruas ni seksi I tolu ro di  
lima halak sian parhalado partohonan dohot lima ro di pitu halak sian  
ruas ni huria.

(2) Rapot seksi do na mamillit ketua dohot sekretaris sian tongatonganasida na tinolopan ni Rapot Parhalado Partohonan.

(3) Seksi I do na pabangkithon angka kepanitiaan hombar tu ringkotna  
tinolopan ni parhalado partohonan. Panitia marhite ketua panitia  
bertanggungjawab tu rapot seksi.

(4) Na marrapot do seksi on hombar tu ringkotna, na umotikna sahali onom bulan.

d. Periodena

Periodena dua taon.

**4. Dewan Diakonia**

Pangantusion

Dewan diakonia I ma organ na mamingkiri dohot patupahon ulaon asi ni  
roha; pahinsathon parbinotoan dohot hahipason, songon I nang patupahon  
panghataion dohot parsaoran tu masyarakat na humaliang dohot tu  
pamarenta, na manghamham seksi diakonia social, seksi pendidikan, seksi  
kesehatan, dohot seksi kemasyarakatan.

Seksi Diakonia Sosial

a. Pangantusion

Seksi diakonia social I ma unit panghobasi na pinatupa ni huria laho pasauthon ulaon asi ni roha tu angka na patut urupan

b. Ulaonna

(1) Manghobasi ulaon asi ni roha di bagasan huria I sandiri na manghaporluhon pangurupion sian huria.

(2) Mangualhon ulaon diakonia social tu angka na tarhurung, panti asuhan dohot na asing di luar ni huria I sandiri.

(3) Papungu tumpak, dana sian donateur dohot sumber na asing laho pasauthon ulaon diakonia na umbidang

(4) Padalanhon program diakonia social HKBP

(5) Patupa evaluasi dohot laporan taringot tu parulaonna sipasahatonna  
tu ketua dewan diakonia dohot tu uluan ni huria hombar tu tingki naung  
ditontuhon.

c. Pangurus dohot Ruasna

(1) Rapot parhalado partohonan do na mamollit ruas ni seksi I tolu ro di  
lima halak sian parhalado partohonan dohot lima ro di pitu halak sian  
ruas ni huria.

(2) Rapot seksi do na mamillit ketua dohot sekretaris sian tongatonga nasida tinolopan ni rapot parhalado partohonan.

(3) Seksi I do na pabangkithon angka kepanitiaan hombar tu ringkotna  
tinolopan ni rapot parhalado partohonan. Panitia marhite ketua panitia  
bertanggungjawab tu rapot seksi.

(4) Na marrapot do seksi on hombar tu ringkotna, na umotikna sahali onom bulan.

d. Periodena

Periodena dua taon

**Seksi Pendidikan**

a. Pangantusion

Seksi pendidikan I ma unit panghobasi na pinatupa ni huria laho  
manghobasi ulaon pendidikan manang pangajarion dohot latihan tu ruas ni  
huria songon I nang tu na humaliangna, marguru tu haporluonna.

b. Ulaonna

(1) Manghobasi ulaon pendidikan manang pangajarion dohot latihan di  
tongatonga ruas ni huria dohot na humaliangnamarguru tu haporluan ni  
masyarakat nang bangso.

(2) Mangalului dalan patupahon kerjasama pendidikan manang latihan dohot lapangan kerja na ampit.

(3) Papunguhon tumpak, dana sian manang piga sumber laho manghobasi beasiswa tu ianakhon ni huria na manghaporluhon.

(4) Patupa evaluasi dohot laporan taringot tu pangulaonna sipasahatonna  
tu ketua dewan diakonia dohot tu uluan ni huria hombar tu tingki naung  
ditontuhon.

c. Pangurus dohot Ruasna

(1) Rapot hadomuan dewan diakonia dohot parhalado partohonan do mamillit ruas ni seksi hombar tu haporluanna.

(2) Rapot ni seksi do mamillit ketua dohot sekretaris sian tongatonga ni  
ruas naung tarpillit I, silaporhononhonna tu ketua dewan diakonia dohot  
uluan ni huriamangido persetujuan asa ditotophon

(3) Hombar tu tingkotna, rapot seksi pendidikan ma padiri panitia,  
silaporhononna tu ketua dewan diakonia dohot uluan ni huria, mangido  
persetujuan asa ditotophon. Panitia marhite ketua panitia  
martanggungjawab tu rapot ni seksi.

(4) Na marrapot do seksi hombar tu ringkotna na umotikna sahali onom bulan.

d.Periodena

Periodena dua taon

**Yayasan Pendidikan**

Na boi do rapot hadomuan dewan diakonia dohot parhalado partohonan  
pajongjonghon yayasan pendidikan laho mandalanhon pendidikan dohot  
pelatihan hombar tu hatontuan ni pamarenta dohot Kebijakan Dasar  
Pendidikan HKBP. Molo dung jongjong yayasan I, ndang pola be adong seksi  
pendidikan.

**Seksi Kesehatan**

a. Pangantusion

Seksi kesehatan I ma unit panghobasi na pinatupa ni huria laho  
manghobasi pelayanan kesehatan tu ruas ni huria dohot na humaliangna na  
manghaporluhonsa.

b. Ulaonna

(1) Manghobasi pelayanan kesehatan tu ruas ni huria dohot na humaliangna na manghaporluhonsa

(2) Mangalehon panorangion tu ruas ni huria dohot na humaliangna taringot tu kesehatan.

(3) Manghobasi ulaon papungutumpak manang dana laho mangurupi pembangunan kesehatan masyarakat.

(4) Patupa evaluasi dohot laporan taringot tu pangulaonna sipasahatonna  
tu ketua dewan diakonia dohot tu uluan ni huria hombar tu tingki naung  
ditontuhon.

c. Pangurus dohot Ruasna

(1) Rapot parhalado partohonan do na mamillit ruas ni seksi I tolu ro di  
lima halak sian parhalado partohonan dohot lima ro di pitu halak sian  
ruas ni huria.

(2) Rapot seksi do na mamillit ketua dohot sekretaris sian tongatonga nasida tinolopan ni rapot parhalado partohonan.

(3) Seksi do na pabangkithon angka kepanitiaan hombar tu ringkotna  
tinolopan ni rapot parhalado partohonan. Panitia marhite ketua panitia  
bertanggungjawab tu rapot seksi.

(4) Na marrapot do seksi hombar tu ringkotna, na umotikna sahali onom bulan.

d. Periodena

Periodena dua taon

**Seksi Kemasyarakatan**

a. Pangantusion

Seksi kemasyarakatan I ma unit panghobasi na pinatupa ni huria  
padimundimun, mamingkiri dohot patureturehon parsaoran tu masyarakat na  
humaliang dohot pamarenta

b. Ulaonna

(1) Sumangkapi dohot patupa panogunoguon laho pahembanghon parsaoran na  
konstruktif dohot pamarenta songon I nang angka horong masyarakat  
songon hasasaut ni HKBP na inklusif jala dialogis

(2) Mamarrohahon angka na masa di tongatonga ni masyarakat dohot di  
ragam ni parngoluon huhut sumangkapi dohot manontuhon sikap ni HKBP  
marpardomuan tu angka na masa i.

(3) Sumangkapi dohot patupa angka usaha pahinsathonparngoluan ni masyarakat dohot pangaramotion di lingkungan hidup.

(4) Sumangkapi dohot mangusahahon angka dana na porlu tu panghobasion i.

(5) Patupa evaluasi dohot laporan taringot tu pangulaonna sipasahatonna  
tu ketua dewan diakonia dohot tu uluan ni huria hombar tu tingki naung  
ditontuhon.

c. Pangurus dohot Ruasna

(1) Rapot parhalado partohonan do na mamillit ruas ni seksi I tolu ro di  
lima halak sian parhalado partohonan dohot lima ro di pitu halak sian  
ruas ni huria.

(2) Rapot seksi do na mamillit ketua dohot sekretaris sian tongatonga nasida tinolopan ni rapot parhalado partohonan.

(3) Seksi do pabangkithon angka keanitiaan hombar tu ringkotna tinolopan  
ni rapot parhalado partohonan. Panitia marhite ketua panitia  
bertanggungjawab tu rapot seksi

(4) Na marraot do seksi hombar tu ringkotna na umotikna sahali onom bulan.

d. Periodena

Periodena dua taon.

**PONGGOL PADUAHON: RESORT**

**Bindu 6: Resort**

1.Pangantusion

Resort I ma hadomuan ni huria marsadasada laho padasiphon dohot  
pahembanghon parsaoran, panindangion, panghobasion di tongatonga ni  
angka huria.

2.Syarat ni Resort na Imbaru

Lobi sian sada huria

Une parpeak ni resort I gabe sada hadomuan ni panghobasion parhuriaon.

Boi mananggung balanjo ni pangula na gok dohot angka haporluan ni resort  
I songon I nang tanggungjawabna tu distrik dohot tu hatopan HKBP

Adong rade bagas ni pandita resort, kantor resort dohot inventaris resort.

Adong surat pangidoan sian resort na naeng manjae I, tinolopan ni rapot  
resort na pajaehon I, mardongan sejarah ni angka huria na tu resort I,  
statistic ni ruas, inventaris, laporan keuangan, dohot daftar ni  
parhaladona adong di resort ina ditujuhon tu Uluan HKBP

Praeses ma mangaresmihon resort I, dung adong panolopion sian Uluan HKBP

3.Resort Khusus

Molo adong huria na naeng manjae gabe resort manggohi sude angka syarat  
na di ginjang I, uluan distrik ma manangkasi hatauonnasida, jala Uluan  
HKBP ma manimbangi dohot manotophon.

**Bindu 7: Na Manghobasi Resort**

1.Pandita Resort

Ulaonna

Manguluhon resort rap dohot parhalado resort

Manguluhon huria sabungan ni resort I rap dohot parhalado partohonan

Manguluhon rapot resort, rapot parhalado resort dohot angka rapot na marrumang tirket resort

Mamingkiri nasa na ringkot na tau pangoluhon dohot pahehehon huria dohot parhalado na di resort i.

Maniroi huria na masuk tu resort I laho manggohi tanggungjawabna.

Patulushon hapitisan ni Sinode Godang, Rapot Majelis Pekerja Sinode,  
sinode distrik, rapot majelis pekerja distrik dohot rapot resort.

Mangaramoti dohot maniroi parhepengon dohot arta ni huria na masuk tu resort i.

Patupa evaluasi dohot mangalehon laporan pangulaon, statistic dohot keuangan resort tu rapot resort dohot praeses

2.Parhalado Resort

Ulaonna

a.Mandongani pandita resort manguluhon resort i.

b.Pahehehon dohot patupahon ulaon hadomuan ni angka dewan dohot seksi di angka huria na di resort i.

c.Patulushon haputusan ni Sinode Godang, Rapot Majelis Pekerja Sinode,  
sinode distrik, majelis pekerja sinode distrik dohot rapot resort.

Uluanna

Pandita resort

Ruasna

a.Pandita resort

b.Opat manang onom halak na pinillit ni rapot resort sian anggota rapot  
resort. Periodena opat taon, jala boi dipillit dua hali padodot

3.Sekretaris Bendahara Resort

Ulaonna

a.Paturehon administrasi dohot parhepengon di resort

b.Manghobasi dohot paradehon na ringkot tu sude rapot na di resort i.

c.Manungguli, manjalo, manimpan dohot paruarhon hepeng di resort hombar  
tu haputuson ni rapot resort dohot parhalado resort tinolopan ni pandita  
resort.

d.Manjalo dohot mamareso huhut mangaramoti dohot manongoshon hepeng tu  
distrik dohot tu hatopan sian angka huria na masuk tu resort I tinolopan  
ni pandita resort

e.Mangalului dalan pamasukhon hepeng tu kas resort na tinolopan ni pandita resort

f.Patupa evaluasi dohot laporan pertanggungjawaban ganup bulan tu pandita resort

Syaratna

a.Sahalak sian parhalado resort na boi gabe juara bagas haposan pinillit ni rapot resort.

b.Na ringga mangula ulaonna, so hasurahan pangalahona.

c.Saboiboina berpendidikan sekolah lanjutan tingkat atas, jala mangantusi ulaon administrasi dohot manajemen parhepengon

d.Na umotikna marumur 30 taon, jala satimbotimbona 61 taon hatiha mamungka periodena.

Periodena

Periodena opat taon, jala boi dipillit dua hali padodot

**PONGGOL PATOLUHON: DISTRIK**

**Bindu 8: Distrik**

1.Pangantusion

Distrik I ma hadomuan ni manang piga resort laho padasiphon,  
pahembanghon parsaoran, panindangion dohot panghobasion di tongatonga ni  
distrik i

2.Syarat Distrik

Na umotikna onom resort

Une parpeakna laho padasiphon panghobasion

Marhatauon patulushon dohot mangulahon angka ulaon na tinotophon ni  
Sinode Godang, Majelis Pekerja Sinode, Uluan HKBP, sinode distrik dohot  
majelis pekerja sinode distrik

Boi patukhon angka na hinaporluhon ni distrik i.

Uluan HKBP ma na manimbangi hatauon ni na naeng gabe distrik I dohot  
sabungan distrik hombar tu turgas na sian sinode distrik haborhatanna.

Majelis Pekerja Sinode ma na manotophon distrik I asa dibahen Ephorus  
bisolot sipasahatonna di tingki parmingguon peresmian ni distrik i.

**Bindu 9: Na Manghobasi Distrik**

1.Praeses

Ulaonna

a.Manguluhon distrik rap dohot angka kepala bidang

b.Patomutomuhon rencana strategis dohot program kerja tahunan ni distrik  
hpmbar tu haputuson ni Sinode Godang, Majelis Pekerja Sinode dohot  
Rapot Uluan ni HKBP

c.Maniroi, marmahani angka partohonan di ulaonnahombar tu tugas dohot tohonanna be.

d.Manogunogu jala maniroi sude ulaon di angka huria dohot resort na mardomu tu partondion dohot parartaon.

e.Manguluhon sinode distrik, majelis pekerja sinode distrik dohot rapot uluan distrik

f.Mangaresmihon angak huria dohot resort na imbaru, naung tinolopan ni Uluan HKBP.

g.Mangebati angka huria dohot manguluhon angka pesta jubileum ni huria.

h.Mangojakhon angka partohonan nag ok tingki tu ulaonna di distrik i.

i.Paujunghon angka hamaolon na masa di huria dohot resort na so boi dipaujung parhalado resort

j.Maniroi hasasaut ni na pinutushon ni sinode Godang, Majelis Pekerja  
Sinode, sinode distrik, rapot majelis pekerja sinode distrik dohot rapot  
distrik.

k.Patupahon dohot manguluhon rapot ni angka partohonan na gok tingki di distrik i.

l.Maniroi dohot manjalo laporan pardalan ni angka lembaga pendidikan HKBP na adong di distrik sian yayasan.

m.Mangalehon laporan dohot turgas tu Ephorus taringot tu hatauon dohot  
parpindaon ni angka partohonan nag ok tingki di distrik i.

n.Patupa evaluasi dohot pasahathon laporan pertanggungjawaban secara  
berkala tu Ephorus jala pasahathon barita pangulaon tu majelis pekerja  
sinode distrik dohot barita jujur taon tu sinode distrik

Syarat gabe Praeses

a.Na umotikna 15 taon naung manjalo tohonan hapanditaon di HKBP jala  
torus mangula di HKBP. Rajuman do na mangula di HKBP angka na diutus  
HKBP mangula di huria manang lembaga na asing.

b.Na so hea hona Ruhut Parmahanion Paminsangon HKBP.

c.Na hipas roha dohot pamatangna

d.Ndang lobi umurna sian 61 taon di tingki pamilliton

e.Na pinillit ni Sinode Godang

Pamilliton

a.Ganup distrik patujolohon bakal calon tolu tu lima halak sian tongatonga ni sude pandita HKBP naung manggohi persyaratan.

b.Ephorus pasahathon goargoar ni angka bakal calon praeses na sian  
distrik I tu Ephorus HKBP na tarpillit asa ditontuhon calon praeses  
sipilliton ni Sinode Godang, godangna dua hali nasa godang ni distrik  
huhut mamarrohahon torop ni distrik na patujuolohon bakal calon i.

c.Sinode Godang ma mamillit sian calon na pinatujolo ni Ephorus HKBP  
tarpillit sagodang ni distrik marhite na mametek soara sahat tu na dapot  
1/2 N+1

d.Panitia pemilihan I ma sahalak pandita dohot sahalak na so pandita na  
pinatujolo ni ganup distrik na niuluhon ni pandita na tumua sian ruas ni  
Sinode Godang.

e.Ephorus tarpillit ma melantik praeses na tarpillit I di parmingguon di gereja HKBP

2.Angka Bidang di Distrik

Pangantusion

a.Bidang I ma organ na mangulahon panghobasion pasauthon si tolu ulaon panjouon ni huria di distrik.

b.Pangadonghonon ni bidang dohot uluanna dipahombar ma tu haporluan dohot haboion ni distrik i.

Bidang Koinonia

a.Ulaonna

(1)Sumangkapi dohot patupahon angka kegiatan asa lam dasip parsaoran na  
saroha, sapingkiron dohot sapanghilalaon di angka huria dohot resort na  
adong di distrik i.

(2)Padimundimun dohot pahehehon parsaoran ni angka parhalado di distrik i.

(3)Padimundimun dohot pahehehon parsaoran ni angka kategorial.

(4)Patupahon kegiatan dohot kebaktian hadomuan di tirket distrik

(5)Paradehon bahan-bahan manang materi pembinaan kategorial dohot warga na marojahan tu program ni HKBP

(6)Paradehon dohot patomutomuhon bentuk liturgy na umbuk sipangkeon di angka kebaktian na tuk pahehehon ngolu parhuriaon HKBP.

(7)Patupahon parsaoran dohot kegiatan ibadah hadomuan tu angka huria tetangga na adong di distrik i.

(8)Patupahon parsaoran kemasyarakatan dohot angka parugamo na asing.

(9)Patupa evaluasi dohot laporan pangulaon sipasahatonna tu praeses hombar tu tingki na ditontuhon

b.Uluanna

Kepala bidang koinonia I ma pandita na tinotophon ni Uluan HKBP marhite na manjalo turgas sian praeses.

Bidang Marturia

a.Ulaonna

(1)Mamingkiri dohot manghobasi ulaon sending tu angka horong khusus di tongatonga ni masyarakat.

(2)Pahinsathon hatauon ni angka parjamita dohot parbarita na uli sian ruas dohot partohonan ni huria.

(3)Mamingkiri dohot paradehon angka materi panidangion.

(4)Pahembanghon dohot pahehehon angka partangiangan di tongatonga ni masyarakat.

(5)Pararathon Barita na Uli tu sude masyarakat.

(6)Patupa evaluasi dohot laporan pangulaon sipasahatonna tu preases hombar tu tingki na ditontuhon.

b.Uluanna

Kepala bidang marturia i ma pandita na tinotophon ni Uluan HKBP marhite na manjalo turgas sian praeses

Bidang Diakonia

a.Ulaonna

(1)Sumangkapi dohot patupahon angka usaha laho pahinsathon mutu  
panghobasion social di huria, di resort dohot di distrik songon I nang  
di tongatonga ni masyarakat.

(2)Sumangkapi dohot patupahon angka usaha pahinsathon mutu panghobasion  
di pendidikan dohot kesehatan tu angka ruas ni huria dohot masyarakat  
lumobi marhite angka lembaga dohot seksi na adong di huria dohot di  
resort.

(3)Sumangkapi dohot patupahon angka usaha pahinsathon mutu parngoluan  
ekonomi ni ruas ni huria dohot masyarakat lumobi marhite seksi diakonia  
social dohot seksi kemasyarakatan na adong di huria.

(4)Sumangkapi dohot patupahon angka usaha mangurupi angka parsingkola na  
so boi manggarar biaya pendidikan, dohot tu angka na so dapot ulaon, na  
so marama na so marina, na martihas dohot na so dapot inganan  
parmianan.

(5)Mamarrohahon angka na masa di tongatonga ni masyarakat jala  
sumangkapi huhut manontuhon sikap dohot pandapot na porlu sian HKBP  
mangadopi angka na masa i.

(6)Patureturehon dohot pahembanghon parsaoran na komunikatif jala denggan dohot angka horong masyarakat dohot pamarenta.

(7)Mangusahaon dana na porlu tu panghobasion ni bidang diakoni jala tongtong patureture parsaoran dohot huria nang resort

(8)Patupa evaluasi dohot laporan taringot tu pangulaonna sipasahatonna tu praeses hombar tu tingki naung ditontuhon

b.Uluanna

Kepala bidang diakonia i ma sahalak sian ruas manang partohonan ni HKBP  
tinotophon ni Uluan HKBP marhite na manjalo turgas sian praeses

3.Majelis Pekerja Sinode Distrik

Pangantusion

Majelis pekerja sinode distrik i ma angka pangula na manghobasi distrik  
laho patulushon haputuson ni Sinode Godang, Majelis Pekerja Sinode,  
Rapot Uluan HKBP dohot sinode distrik

Ruasna

a.Praeses

b.Kepala Bidang

c.Ualu ro di 12 halak na pinillit ni sinode distrik sian parhalado

Periodena

Periodena opat taon

**PONGGOL PAOPATHON: HATOPAN Bindu 10-12**

**Bindu 10<: Hatopan/strong>**

**Hatopan I ma hadomuan ni sandok HKBP marhitehite huria,  
resort, distrik dohot angka lembaga nang angka yayasan niuluhon ni  
Ephorus. Ulaon hatopan dihobasi: Ephorus, Sekretaris Jenderal, Kepala  
Departemen Koinonia, Kepala Departemen Marturia, Kepala Departemen  
Diakonia, yayasan, Ketua Rapot Pendeta, Majelis Pekerja Sinode, Badan  
Audit HKBP, Badan Usaha HKBP, Badan Penyelenggara Pendidikan HKBP, Badan  
Penelitian Pengembangan HKBP, Bendahara Hatopan, dohot komisi.**

**Bindu 11: Ephorus**

1.Ulaonna

1.1.Marmahani huria dohot angka partohonandi sandok HKBP

1.2.Patupahon paniroion tu angka partohonan huhut pahinsathon  
hatauonnasida mangulahon tohonanna lumobi di ulaon parjamitaon dohot  
parmahanion

1.3.Mangaramoti dohot manoarahon ulaon hapanurirangon ni HKBP maradophon  
pamarenta manang panggomgomi marhite hata manang pambahenan laho  
pajongjonghon manang pahothon hatigoran dohot hasintongan di tongatonga  
ni bangso dohot Negara.

1.4.Mewakili HKBP maradophon panggomgomi, huria dohot angka badan na asing di dalam negeri dohot di luar negeri.

1.5.Manguluhon sandok HKBP nidonganan ni Sekretaris Jenderal dohot angka  
kepala departemen marojahan tu Bibel, Konfessi, Aturan Peraturan, Ruhut  
Parmahanion Paminsangon songon hapataran ni pangoloionna tu Jesus  
Kristus Raja ni Huria. Boi do Ephorus pasahathon sadasada ulaon tu  
Sekretaris Jenderal, tu kepala departemen, manang tu sahalak praeses  
hombar tu ringkotna.

1.6.Patupahon Sinode Godang hombar tu hatontuon ni parrapoton di Sinode Godang.

1.7.Manguluhon Rapot Uluan HKBP.

1.8.Mangojakhon praeses.

1.9.Manguluhon Rapot Praeses.

1.10.Paradehon dohot patomutomuhon Rencana Induk Pengembangan Pelayanan HKBP sipasahatonna tu Sinode Godang asa ditotophon.

1.11.Patomutomuhon Rencana Strategis HKBP sipasahatonna tu Sinode Godang  
dohot Rencana Tahunan dohot Rencana Anggaran Pendapatan Belanja  
sipasahatonna tu Majelis Pekerja Sinode asa ditotophon.

1.12.Mangebati angka huria laho manguluhon angka pesta pangompoion ni gareja dohot mameakhon batu ojahan

1.13.Pasahathon pasupasu tohonan pandita, guru huria, bibelvrouw, diakones dohot evangelis.

1.14.Pasahathon Barita Jujur Taon dohot pertanggungjawaban ni ulaonna manguluhon HKBP tu Sinode Godang.

1.15.Patomutomuhon Almanak HKBP.

1.16.Patupahon angka surat ketetapan taringot tu huria, resort, distrik  
na imbaru, yayasan, lembaga, dohot komisi, songon I nang na marpordomuan  
tu personalia.

1.17.Manjalo usul amandemen tu Aturan Peraturan HKBP.

2.Syarat gabe Ephorus

Na umotikna 20 taon naung manjalo tohonan hapanditaon di HKBP jala torus  
mangula di HKBP. Rajuman do na mangula di HKBP angka na diutus HKBP tu  
ulaon huria manang lembaga na asing.

Na so hea hona Ruhut parmahanion Paminsangon HKBP.

Na hipas roha dohot pamatangna.

Ndang lobi umurna 61 taon di tingki pamilliton i.

Na pinillit ni Sinode Godang.

3.Periodena

Periodena opat taon, jala boi dipillit dua hali padodot

4.Pamilliton

Ganup sinode distrik mancalonhon sada manang dua halak calon sian sandok  
pandita HKBP. Ala ni I boi do calon I sian duru ni distrikna, na  
manggohi syarat gabe Ephorus. Manontuhon calon I di ganup distrik, I ma  
marhite na mametek surat soara di sinode distrik i.

Sinode Godang mamillit sian angka calon I, marhite na mametek surat soara sahat ro di na dapot 1/2N + 1 soara.

Panitia pemilihan I ma sahalak pandita dohot sahalak na so pandita na  
pinatujolo ni ganup distrik na niuluhon ni pandita na tumua sian ruas ni  
Sinode Godang i.

Pandita na tumua sian ruas ni Sinode Godang I ma na melantik Ephorus na imbaru I di sada parmingguon di gareja HKBP.

5.Maradian dohot Marhalangan

5.1 Maradian

a. Sidung perodena

b. Mangido maradian

c. Hona Ruhut Parmahanion Paminsangon

d. Monding

5.2 Marhalangan

a.Marhalangan tidak tetap

Molo marhalangan Ephorus ala ni na marsahit manang laho dinas tu luar  
negeri, tu Kepala Departemen Koinonia ma tugas haephoruson dipasahat.

b.Marhalangan tetap

(1)Molo monding Ephorus manang ndang boi mangulahon ulaonna, Kepala  
Departemen Koinonia ma maniop jabatan haephoruson. Pamasaon ma Sinode  
Godang na jinou ni Kepala Departemen Koinonia mamillit Ephorus na imbaru  
laho manggohi periode na tinggal I dope, na lumambatna tolu bulan dung  
ditiop jabatan haephoruson i. Alai molo holan onom bulan nari nama asa  
sidung periode ni Ephorus na monding manang na berhalangan tetap I,  
ditorushon Kepala Departemen Koinonia ma maniop jabatan haephoruson I  
sahat tu ujung ni periode i.

(2)Saleleng maniop jabatan haephoruson Kepala Departemen Koinonia, holan ulaon na rutin do boi ulaonna.

**Bindu 12: Sekretaris Jenderal**

1.Ulaonna

Mandongani Ephorus manguluhon HKBP rap dohot kepala departemen

Manguluhon administrasi ni HKBP hombar tu Aturan dohot Peraturan ni HKBP.

Mewakili Ephorus mangulahon angka ulaon na pinasahat ni Ephorus hombar tu ringkotna

Manjalo laporan pangulaon sian angka organ panghobasi na di toruna

Rap dohot kepala departemen mandongani Ephorus patupahon Barita  
Pangulaon dohot Rencana Tahunandohot Rencana Anggaran Pendapatan Belanja  
Tahunan sipasahaton nasida tu rapot Majelis Pekerja Sinode dohot  
laporan Pertanggungjawaban dohot Rencana Strategist u Sinode Godang.

Paradehon nasa na ringkot tu ulaon na marhadomuan tu Sinode Godang dohot angka rapot hatopan HKBP.

Rap dohot Ephorus, dohot kepala departemen patupahon Rapot Uluan HKBP.

Patupa evaluasi dohot mangalehon pertanggungjawaban tu Ephorus marhite laporan rutin

2.Syarat gabe Sekretaris Jenderal

Na umotikna naung 15 taon manjalo tohonan hapanditaon di HKBP jala torus  
mangula di HKBP. Rajuman do na mangula di HKBP angka na diutus HKBP tu  
ulaon huria manang lembaga na asing

Na so hea hona Ruhut parmahanion Paminsangon HKBP.

Na hipas roha dohot pamatangna.

Ndang lobi umurna 61 taon di tingki pamilliton i.

Na pinillit ni Sinode Godang

3.Periodena

Periodena opat taon, jala boi dipillit dua hali padodot

4.Pamilliton

Ganup sinode distrik patujulohon sada manang dua halak sian pandita HKBP  
gabe calon Sekretaris Jenderal, ala ni I boi do calon I sian duru ni  
distrik na manggohi syarat gabe Sekretaris Jenderal. Manontuhon calon I,  
I ma marhite na mametek surat soara di sinode distrik.

Sinode Godang ma mamillit sada sian calon I marhite na mametek surat soara sahat tu na dapot 1/2N + 1 soara.

Panitia pemilihan I ma sahalak pandita dohot sahalak na so pandita na  
pinatujolo ni ganup distrik na niuluhon ni pandita na tumua sian ruas ni  
Sinode Godang i.

Ephorus tarpillit ma na melantik Sekretaris Jenderal di sada parmingguon di gareja HKBP

**PONGGOL PAOPATHON: HATOPAN Bindu 13-15**

**Bindu 13: Kepala Departemen Koinonia**

1.Ulaonna

Mandongani Ephorus rap dohot Sekretaris Jenderal dohot kepala departemen na asing manguluhon HKBP.

Manguluhon nasa ulaon di Departemen Koinonia

a.Mangkordinasihon perencanaan, pelaksanaan pararathon Barita na Uli di ganup tirket panghobasion HKBP.

b.Manusun kebijakan-kebijakan, peraturan-peraturan dohot angka pedoman  
na porlu tu ulaon panindangion di Hata ni Debata na boi gabe sitiopon ni  
sude na manghobasi di ganup tirket panghobasion.

c.Mewakili Ephorus mangulahon angka ulaon na pinasahat ni Ephorus hombar tu ringkotna.

d.Manjalo laporan pangulaon sian ganup organ panghobasi na di toruna.

e.Rap dohot Sekretaris Jenderal dohot kepala departemen na asing  
mandongani Ephorus patupahon Barita Pangulaon dohot Rencana Tahunan  
dohot Rencana Anggaran Pendapatan Belanja sipasahaton nasida tu Majelis  
Pekerja Sinode dohot Laporan Pertanggungjawaban dohot Rencana Strategis  
tu Sinode Godang.

f.Rap dohot Ephorus, Sekretaris Jenderal, Kepala Departemen Marturia  
dohot Kepala Departemen Diakonia patupahon Rapot Uluan HKBP.

g.Patupa evaluasi dohot mangalehon pertanggungjawaban tu Ephorus marhite laporan rutin.

2.Syarat gabe Kepala Departemen Koinonia

Na umotikna naung 15 taon manjalo tohonan hapanditaon di HKBP jala torus  
mangula di HKBP. Rajuman do na mangula di HKBP angka na diutus HKBP tu  
ulaon huria manang lembaga na asing

Na so hea hona Ruhut parmahanion Paminsangon HKBP.

Na hipas roha dohot pamatangna.

Ndang lobi sian 61 taon umurna di tingki pamilliton i.

Na pinillit ni Sinode Godang

3.Periodena

Periodena opat taon, jala boi dipillit dua hali padodot

4.Pamilliton

Ganup sinode distrik patujulohon sada manang dua halak sian pandita HKBP  
gabe calon Kepala Departemen Koinonia, ala ni I boi do calon I sian  
duru ni distrik na manggohi syarat gabe Kepala Departemen Koinonia.  
Manontuhon calon i, i ma marhite na mametek surat soara di sinode  
distrik.

Sinode Godang ma mamillit sada sian calon I marhite na mametek surat soara sahat tu na dapot 1/2N + 1 soara.

Panitia pemilihan I ma sahalak pandita dohot sahalak na so pandita na  
pinatujolo ni ganup distrik na niuluhon ni pandita na tumua sian ruas ni  
Sinode Godang i.

Ephorus tarpillit ma na melantik Kepala Departemen Koinonia di sada parmingguon di gareja HKBP

**Bindu 14: Kepala Departemen Marturia**

1.Ulaonna

Mandongani Ephorus rap dohot Sekretaris Jenderal dohot kepala departemen na asing manguluhon HKBP.

Manguluhon nasa ulaon di Departemen Marturia.

a.Mangkordinasihon perencanaan, pelaksanaan ni sude usaho na  
pahembanghon dohot na patoguhon parsaoran ni sude ruas ni HKBP di ganup  
tirket, parsaoran oikumenis di tirket local, nasional, regional, dohot  
internasional.

b.Manusun kebijakan-kebijakan, peraturan-peraturan dohot angka pedoman  
na porlu tu ulaon pahembanghon dohot patoguhon parsaoran ni sude ruas di  
ganup tirket, gabe sitiopon ni sude panghobasi.

c.Mewakili Ephorus mangulahon angka ulaon na pinasahat ni Ephorus hombar tu ringkotna.

d.Manjalo laporan pangulaon sian ganup organ panghobasi na di toruna.

e.Rap dohot Sekretaris Jenderal dohot kepala departemen na asing  
mandongani Ephorus patupahon Barita Pangulaon dohot Rencana Tahunan  
dohot Rencana Anggaran Pendapatan Belanja sipasahaton nasida tu Majelis  
Pekerja Sinode dohot Laporan Pertanggungjawaban dohot Rencana Startegis  
tu Sinode Godang.

f.Rap dohot Ephorus, Sekretaris Jenderal, Kepala Departemen Koinonia  
dohot Kepala Departemen Diakonia patupahon Rapot Uluan HKBP.

g.Patupa evaluasi dohot mangalehon pertanggungjawaban tu Ephorus marhite laporan rutin

2.Syarat gabe Kepala Departemen Marturia

Na umotikna naung 15 taon manjalo tohonan hapanditaon di HKBP jala torus  
mangula di HKBP. Rajuman do na mangula di HKBP angka na diutus HKBP tu  
ulaon huria manang lembaga na asing

Na so hea hona Ruhut parmahanion Paminsangon HKBP.

Na hipas roha dohot pamatangna.

Ndang lobi sian 61 taon umurnadi tingki pamilliton i.

Na pinillit ni Sinode Godang

3.Periodena

Periodena opat taon, jala boi dipillit dua hali padodot

4.Pamilliton

Ganup sinode distrik patujulohon sada manang dua halak sian pandita HKBP  
gabe calon Kepala Departemen Marturia, ala ni i boi do calon i sian  
duru ni distrik na manggohi syarat gabe Kepala Departemen Marturia.  
Manontuhon calon I, I ma marhite na mametek surat soara di sinode  
distrik.

Sinode Godang ma mamillit sada sian calon I marhite na mametek surat soara sahat tu na dapot 1/2N + 1 soara.

Panitia pemilihan I ma sahalak pandita dohot sahalak na so pandita na  
pinatujolo ni ganup distrik na niuluhon ni pandita na tumua sian ruas ni  
Sinode Godang i.

Ephorus tarpillit ma na melantik Kepala Departemen Marturia di sada parmingguon di gareja HKBP

**Bindu 15: Kepala Departemen Diakonia**

1.Ulaonna

Mandongani Ephorus rap dohot Sekretaris Jenderal dohot kepala departemen na asing manguluhon HKBP.

Manguluhon nasa ulaon di Departemen Diakonia.

a.Mangkordinasihon pengelolaan ni sude panghobasion sosial na mardomu tu  
na mangurupi angka na di hasusaan, songon I na mardomu tu yayasan  
pendidikan dasar, menengah dohot yayasan pendidikan tinggi, yayasan  
kesehatan dohot pengembangan masyarakat di ganup tirket panghobasion.

b.Manusun kebijakan-kebijakan, peraturan-peraturan dohot angka pedoman  
na porlu tu ulaon panghobasion diakoni, na gabe sitiopon ni sude  
parhobas di ganup tirket panghobasion.

c.Mewakili Ephorus mangulahon angka ulaon na pinasahat ni Ephorus hombar tu ringkotna.

d.Manjalo laporan pangulaon sian ganup organ panghobasi na di toruna.

e.Rap dohot Sekretaris Jenderal dohot kepala departemen na asing  
mandongani Ephorus patupahon Barita Pangulaon dohot Rencana Tahunan  
dohot Rencana Anggaran Pendapatan Belanja sipasahaton nasida tu Majelis  
Pekerja Sinode dohot Laporan Pertanggungjawaban dohot Rencana Startegis  
tu Sinode Godang.

f.Rap dohot Ephorus, Sekretaris Jenderal, Kepala Departemen Koinonia  
dohot Kepala Departemen Marturia patupahon Rapot Uluan HKBP.

g.Patupa evaluasi dohot mangalehon pertanggungjawaban tu Ephorus marhite laporan rutin.

2.Syarat gabe Kepala Departemen Diakonia

Sahalak sian partohonan manang sian ruas ni huria na rade mamelehon  
dirina tu ulaon panghobasion, parasirohaon, dohot kemayarakatan alan ni  
Kristus.

Na so hea hona Ruhut parmahanion Paminsangon HKBP.

Na hipas roha dohot pamatangna.

Ndang lobi sian 61 taon umurnadi tingki pamilliton i.

Na pinillit ni Sinode Godang

3.Periodena

Periodena opat taon, jala boi dipillit dua hali padodot

4.Pamilliton

Ganup sinode distrik patujulohon sada manang dua halak sian pandita HKBP  
gabe calon Kepala Departemen Diakonia, ala ni i boi do calon i sian  
duru ni distrik na manggohi syarat gabe Kepala Departemen Diakonia.  
Manontuhon calon i, i ma marhite na mametek surat soara di sinode  
distrik.

Sinode Godang ma mamillit sada sian calon I marhite na mametek surat soara sahat tu na dapot 1/2N + 1 soara.

Panitia pemilihan I ma sahalak pandita dohot sahalak na so pandita na  
pinatujolo ni ganup distrik na niuluhon ni pandita na tumua sian ruas ni  
Sinode Godang i.

Ephorus tarpillit ma na melantik Kepala Departemen Marturia di sada parmingguon di gareja HKBP.

**PONGGOL PAOPATHON: HATOPAN Bindu 16-19**

**Bindu 16: Biro, Yayasan dohot Badan Penyelenggara Pendidikan HKBP**

1.Biro i ma organ panghobasi di toru ni Sekretariat Jenderal dohot  
departemen, na dipatupa hombar tu haporluan dohot prinsip efisiensi

2.Yayasan

Pangantusion

Yayasan i ma organ panghobasi sosial na pinajongjong ni HKBP manang  
angka ruas ni HKBP marojahan tu Aturan Paraturan ni HKBP dohot paraturan  
ni pamarenta di tirket hatopan, distrik, ressort manang huria.

Ulaonna

a.Dipajongjong do yayasan laho mambahen marragam usaha lumobi di bidang  
marturia dohot diakonia, dohot tujuan pahinsathon hatauaon ruas ni HKBP  
dohot masyarakat umumna di ragam ni bidang parngoluon, asa boi mangadopi  
angka hamaolon hinorhon ni partingkian na torus maruba.

b.Ganup yayasan na pinajongjong ni HKBP adong do anggaran dasar dohot  
anggaran rumah tanggana sandiri, na marondolan jala na so maralo tu  
Aturan Paraturan ni HKBP, jala anggaran dasar dohot anggaran rumah  
tangga i ingkon disetujui departemen na gabe uluanna, manang HKBP na  
gabe uluan ni yayasan i di inganan hajongjonganna.

c.Na martanggungjawab do ganup yayasan tu departemen na gabe uluanna,  
manang tu HKBP na gabe uluan ni yayasan i di inganan hajongjonganna.

d.Songon tanda ni tanggung jawab na didok di point c na di ginjang i,  
ganup yayasan mangalehon laporan do secara berkala di bagasan na  
tarsurat tu uluanna na hombar.

3.Badan Penyelenggara Pendidikan HKBP

Badan Penyelenggara Pendidikan HKBP i ma organ pusat HKBP na manjalo  
mandat na gok sian Rapot Uluan HKBP laho manghobasi sude pendidikan di  
HKBP di bagasan sada sistem na marorientasi mutu.

Martanggungjawab tu Uluan HKBP do Badan Penyelenggara Pendidikan HKBP marhite Kepala Departemen Diakonia

Haruason, hapanguruson dohot angka ulaon ni Badan Penyelenggara  
Pendidikan HKBP, dohot sistem pendidikan na marorientasi mutu di HKBP  
ditontuhon do di basagan Kebijakan Dasar Pendidikan HKBP tinotophon ni  
Sinode Godang HKBP.

**Bindu 17: Ketua Rapot Pandita**

1.Ulaonna

Manguluhon Rapot Pandita

Maniroi angka pandita na mangadopi angka hamaolon di panghobasionna jala martukar pikiran dohot Ephorus taringot tusi.

Patupa pembinaan tu pandita dohot calon pandita rap dohot parhobas di Kantor Pusat

Manghobasi Tumpak Liat Pandita

Mandohoti rapot pandita distrik

Manggonghon pandita mandohoti rapot pandita tinolopan ni Ephorus.

Pasahathon haputusan ni Rapot Pandita tu Ephorus.

Rap dohot Ephorus manontuhon inganan, tingki, tema, panitia, dohot sihataan ni Rapot Pandita.

2.Syarat gabe Ketua Rapot Pandita

Na umotikna naung 20 taon manjalo tohonan hapanditaon di HKBP jala torus  
mangula di HKBP. Rajuman do na mangula di HKBP angka na diutus HKBP tu  
ulaon huria manang lembaga na asing

Na so hea hona Ruhut Parmahanion Paminsangon HKBP.

Na hipas roha dohot pamatangna.

Ndang lobi sian 61 taon umurna di tingki pamilliton i

3.Periodena

Periodena opat taon, jala boi dipillit dua hali padodot

**Bindu 18: Majelis Pekerja Sinode**

1.Pangantusion

Majelis Pekerja Sinode i ma rapot na mangula laho mamingkiri dalan pasauthon haputuson ni Sinode Godang

2.Ruasna

Ephorus, Sekretaris Jenderal, Kepala Departemen Koinonia, Kepala Departemen Marturia, Kepala Departemen Diakonia.

Sude praeses

Ketua Sekolah Tinggi Teeologi

Ketua Badan Penelitian dan Pengembangan HKBP

Ketua Badan Audit HKBP.

Ketua Badan Penyelenggara Pendidikan HKBP

Ketua Rapot Pandita

Sahalak utusan sian guru huria

Sahalak utusan sian bibelvrouw

Sahalak utusan sian diakones

Dua halak utusan distrik, sian ruas ni Sinode Godang. Molo pinda ruas ni  
Majelis Pekerja Sinode jala dipillit distrik i ma panggantina gabe ruas  
ni Majelis Pekerja Sinode sian ruas ni Sinode Godang.

3.Periodena

Periodena opat taon

**Bindu 19: Badan Audit HKBP**

1.Pangantuison

Badan Audit HKBP i ma organ na mamareso dohot na mengavaluasi pamangkeon  
na marhadomuan tu keuangan, parartaon dohot pelaksanaan program kerja  
ni sude unit panghobasion ni HKBP.

2.Ulaonna

Mamareso dohot patupahon audit pamangkeon ni parhepengon dohot arta di sude organ panghobasion di HKBP

Mamareso dohot manangkasi pelaksanaan ni program kerja di sude organ panghobasion di HKBP

Paradehon dohot patupahon laporan berkala ni pamaresoon dohot evaluasi  
pamangkeon ni hepeng dohot arta dohot pardalanan ni program kerja  
sipasahatonna tu uluan ni organ panghobasion i.

Pasahathon rekapitulasi hasil audit parhepengon ni HKBP tu ganup huria marhite Uluan HKBP pinomat sahali sataon.

Mangaramoti dohot maniroi parartaon dohot parhepengon ni HKBP.

Martanggungjawab tu Majelis Pekerja Sinode.

3.Uluanna

Kepala Badan Audit HKBP na pinillit ni Majelis Pekerja Sinode HKBP sian  
tongatonga ni ruas ni huria, jala ditotophon Uluan HKBP marhite surat  
haputusan.

4.Ruasna

Tolu ro di opat halak na pinabangkit ni Uluan HKBP sian tongatonga ni ruas HKBP, jala ditotophon marhite surat haputusan.

5.Syarat gabe Uluan dohot Ruas ni Badan Audit HKBP

5.1.Ruas ni HKBP na ringgas marminggu, burju marhuria jala rade mamelehon dirina tu ualon huria.

5.2.Ruas ni HKBP na adong hatauonna di bidang akuntansi keuangan, saboiboina naung hea mangula songon auditor.

5.3.Na hipas roha dohot pamatangna.

5.4.Na so hea hona Ruhut Parmahanion Paminsangon

Namarumur na umotikna 40 taon, jala satimbotimbona 61 taon.

**PONGGOL PAOPATHON: HATOPAN Bindu 20-22**

**Bindu 20: Badan Usaha HKBP**

1.Pangantusion

Badan Usaha HKBP i ma organ na mangusahahon sumber dana na porlu pangkeon ni HKBP laho patulushon panghobasionna

2.Ulaonna

Memberdayakan angka asset HKBP asa boi gabe sumber dana tu HKBP.

Pajongjong angka badan usaha ni HKBP manang badan usaha kerjasama dohot  
ruas manang dohot badan-badan luar negeri, na boi gabe sumber dana tu  
HKBP.

Mangalului dana sian angka ruas na mampu na olo manumpahi angka badan usaha HKBP.

Mengelola dana na marharoroan sian angka usaha ni badan-badan usaha HKBP hombar tu Aturan Peraturan HKBP.

Martanggungjawab tu Majelis Pekerja Sinode marhite Uluan HKBP.

3.Uluanna

Kepala Badan Usaha HKBP na pinillit ni Majelis Pekerja Sinode sian  
tongatonga ni Ruas HKBP, jala ditotophon Uluan HKBP marhite surat  
haputusan.

4.Ruasna

Torop ni ruas Badan Usaha HKBP 15 ro di 20 halak napinabangkit ni Uluan HKBP sian ruas ni HKBP.

5.Syarat gabe Uluan dohot Ruas ni Badan Usaha HKBP.

Ruas ni HKBP na ringgas marminggu, burju marhuria jala rade mamelehon dirina tu ulaon huria.

Ruas ni HKBP na adong hatauonna di bidang pengelolaan dohot pengembangan dunia usaha

Na hipas roha dohot pamatangna.

Na so hea hona Ruhut Parmahanion Paminsangon

Namarumur na umotikna 35 taon, jala satimbotimbona 61 taon

**Bindu 21: Badan Penelitian dan Pengembangan HKBP**

1.Pangantusion

Badan Penelitian dan Pengembangan HKBP i ma oragna na patupahon  
penelitian na mardomu tu parngoluan ni huria dohot masyarakat laho  
pahembanghon dohot padasiphon panghobasion ni huria.

2.Ulaonna

Patupahon angka penelitian na mardomu tu parngoluan ni Huria umumna dohot HKBP khususna.

Mamarrohahon dohot manangkasi perkembangan ni ilmu pengetahuan dan  
teknologi, politik, ekonomi, sosial, budaya na marpanghorhon tu ngolu ni  
huria.

Patomutomuhon strategi pahembanghon parngoluan dohot panghobasion ni  
HKBP dohot huria umumna marojahan tu hasil-hasil penelitian i.

Bekerjasama dohot Komisi Teologi di angka na marpardomuan tu poda dohot teologi.

Mangalehon laporan dohot saran tu Uluan HKBP laho mangurupi angka organ panghobasion na adong di HKBP.

Masiurupan di angka ulaon dohot Sekolah Tinggi Teologi HKBP, Universitas  
HKBP Nommensen dohot lembaga na asing na dirajumi porlu.

Patupa evaluasi dohot pasahathon laporan pertanggungjawaban tu Uluan HKBP na umotikna sahali sataon.

3.Uluanna

Kepala Badan Penelitian dan Pengembangan na pinabangkit ni Uluan HKBP  
sian tongatonga ni ruas HKBP, jala ditotophon marhite surat haputusan.

4.Syarat gabe Uluan dohot Ruas ni Balitbang HKBP.

Ruas ni HKBP na ringgas marminggu, burju marhuria jala rade mamelehon dirina tu ulaon huria.

Ruas ni HKBP na adong hatauonna di bidang penelitian

Na hipas roha dohot pamatangna.

Na so hea hona Ruhut Parmahanion Paminsangon

Namarumur na umotikna 35 taon, jala satimbotimbona 61 taon

5.Periondena

Periodena opat taon, jala boi dipillit dua hali padodot

**Bindu 22: Bendahara Hatopan**

1.Pangantusion

Bendahara Hatopan i ma organ na mangaramoti parhepengon di hatopan HKBP.

2.Ulaonna

Manjalo, manimpan, mangaramoti dohot mangharuarhon hepeng hombar tu Peraturan Keuangan Umum HKBP.

Mambahen laporan parhepengon tu Uluan HKBP pinomat sahali onom bulan.

3.Pabangkithon

Uluan HKBP do pabangkithon Bendahara Hatopan marhite surat haputusan

4.Syarat

Partohonan manang ruas ni HKBP.

Haposan jala adong keahlianna taringot tu parhepengon

Na hipas roha dohot pamatangna

Marumur na umotikna 30 taon jala satimbotimbona umur 61 taon

**PONGGOL PALIMAHON: ANGKA KOMISI DI HKBP**

**Bindu 23: Komisi**

1.Komisi Teologi

Ulaonna

a.Manangkasi teologi na tongon hehe di masyarakat di tirketnasiona, regional dohot internasional

b.Mangalehon informasi tu angka pandita taringot tu teologi na tongon hehe.

c.Patupa angka seminar, lokakarya, konsultasi taringot tu teologi na tongon hehe.

d.Manangkasi sundung ni angka na masa di tongatonga ni masyarakat sian panatapan teologi

e.Pasahathon hasil ni Komisi tu Ketua Rapot Pandita gabe sihataan di Rapot Pandita

f.Mangurupi perguruan tinggi teologi HKBP patupahon jurnal teologi.

g.Patupa evaluasi dohot pasahathon laporan pertanggungjawaban Komisi tu Uluan HKBP na umotikna sahali sataon.

Uluanna

Ketua Komisi Teologi na pinillit ni Uluan HKBP sian tongatonga ni pandita ruas ni komisi i.

Ruasna

a.Tolu halak dosen teologi

b.Dua halak praeses

c.Lima halak pandita

d.Tolu halak ruas ni huria

2.Komisi Liturgi dohot Ibadah

Ulaonna

a.Manangkasi liturgi dohot ibadah na adong di HKBP.

b.Manangkasi liturgi dohot ibadah na hinalomohon ni ruas ni huria hombar tu partingkian

c.Patomutomu angka rumang ni liturgi dohot ibadah na ampit tu ulaon dohot na masa, na so diatur dope di Agenda HKBP.

d.Pasahathon hasil ni Komisi tu Ketua Rapot Pandita gabe sihataan di Rapot Pandita.

Uluanna

Ketua Komisi Liturgi dohot Ibadah na pinillit ni Uluan HKBP sian tongatonga ni pandita ruas ni komisi i.

Ruasna

a.Dua halak dosen teologi

b.Sahalak praeses

c.Sahalak pandita resort

d.Sahalak guru huria

e.Sahalak ahli musik gerejawi

f.Sahalak ruas ni huria

g.Sahalak bibelvrouw

h.Sahalak diakones

i.Sahalak sintua

j.Sahalak naposobulung

3.Komisi Beasiswa

Ulaonna

a.Mamingkiri hagaganda ni parbinotoan dohot hatauon ni pangula ni HKBP  
marhite angka kursus di dalam negeri dohot di luar negeri.

b.Manangkasi dohot manotophon angka sijalo beasiswa sian ruas ni huria hombar tu persyaratan na tinontuhon ni Komisi.

c.Manangkasi dohot manotophon angka pangidoan ni na naeng manorushon parsiajaranna.

d.Paborhathon angka na naeng manorushon parsiajaran manang parsingkolaan hombar tu haporluan ni HKBP.

e.Paborhathon angka pangula manambai pengalaman marhite kunjungan di dalam negeri dohot luar negeri.

f.Mangurupi angka anakhon ni parhalado manang ruas ni huria na so tuk pasingkolahon anakhonna.

g.Patupahon program mangalului dana na ringkot tu Komisi on, sian huria  
marsadasada, angka badan huria na di dalam negeri dohot di luar negeri

h.Pasahathon rencana kerja dohot anggaranna tu Uluan HKBP asa ditotophon.

i.Patupa evaluasi dohot pasahathon laporan pertanggungjawaban Komisi tu Uluan HKBP na umotikna sahali sataon.

Uluanna

Ketua Komisi Beasiswa na pinillit ni Uluan HKBP sian ruas ni Komisi.

Ruasna

a.Dua halak ruas ni Majelis Pekerja Sinode

b.Dua halak praeses.

c.Dua halak sian lembaga

d.Sada halak sian Universitas HKBP Nommensen.

e.Dua halak sian Badan Penyelenggara Pendidikan HKBP.